
ערעור על פסק דין של בית הדין הצבאי המחוזי במחוז שיפוטי המרכז שניתן בתיק מרכז ת"פ 65122-12-24 (סא"ל לידור דרכמן – סגנית הנשיא, סרן משה שלומוביץ – שופט, סרן איתי אדרי  – שופט) ביום 26.1.2026. ערעור ההגנה על הכרעת הדין וחומרת העונש נדחה. ערעור התביעה על קולת העונש התקבל.
פ ס ק - ד י ן
רקע 
1. כתב האישום המתוקן בעניינו של המערער, רב"ט י' ב' ד', מייחס לו עבירה של מעשה מגונה, לפי סעיף 348(ג) לחוק העונשין, תשל"ז - 1977 ועבירה של מעשה סדום בנסיבות אינוס, לפי סעיפים 347(ב) ו-345(א)(1) לחוק העונשין, שהפכה, בהתאם לתיקון מס' 152 לחוק, לעבירה של אינוס, לפי סעיף 345(א)(1).
2. המערער כפר באשמה. בהכרעת דין מפורטת, מצא בית הדין קמא הנכבד להרשיעו במיוחס לו. בגין הרשעתו, נידון המערער לעונש מאסר בפועל בן 52 חודשים, לצד עונשי מאסר מותנים והורדה לדרגת טוראי. לנפגעת העבירה נפסקו פיצויים בסך 15,000 ש"ח. 
3. ההגנה לא השלימה עם הרשעתו של המערער ועם חומרתו של עונש המאסר בפועל שהושת עליו. התביעה, מנגד, עתרה להחמיר בעונש המאסר בפועל שהוטל על המערער. מכאן הערעורים שלפנינו.
4. נדון תחילה בערעור ההגנה על הכרעת הדין. 

כתב האישום וגדר הכפירה
5. בכתב האישום נטען, כי ביום 19 ביוני 2024 תיאמו נפגעת העבירה, המערער וטור' שלֵו, המשרתים כולם באותה חטיבה, להיפגש בשעות הערב בפינת העישון הסמוכה למגורי החיילים. לנפגעת ולטור' שלֵו היכרות שטחית משירותם המשותף, בעוד שהמערער והנפגעת נפגשו באותו מועד לראשונה. המערער הציע לנפגעת לשבת ביחידות, ולא להמתין להגעתו של טור' שלֵו. היא השיבה בשלילה, וביקשה להמתין לו. השניים ניגשו לפינת העישון, שבה שהו חיילים נוספים, והמערער הציע לנפגעת לשבת במקום אחר, "רומנטי יותר". בתגובה, אמרה לו "שהוא מגזים ויש לה בן זוג". לאחר מכן, פגשו המערער והנפגעת את טור' שלֵו, והנפגעת התיישבה בין שניהם על ספסל. בשלב מסוים, הניחה את רגלה על רגלו של המערער למשך מספר דקות, ובהמשך נשכב המערער על הספסל, והניח את ראשו על ירכה. היא ליטפה את ראשו לזמן קצר. בהמשך, ובמהלך שיח בין השלושה, דגדגה הנפגעת את השניים כדי להצחיקם. המערער דגדג אותה בחזרה, ואמר לה כי "האזור שבו גברים הכי מדוגדגים בו הוא אזור המפשעה", תוך שהצביע על אזור חלציו. בתגובה, אמרה הנפגעת שלא תדגדג אותו שם, בשל הקרבה לאיבר מינו ומשום שיש לה בן זוג. בשלב מסוים, תפס המערער בידה, קירב אותה אליו והניחה על איבר מינו, מעל למכנסיו. בתגובה, הזיזה הנפגעת את ידה והנידה לשלילה את ראשה. בהמשך, בעת שרכנה לעברו של טור' שלֵו ודגדגה אותו, ליטף המערער את ישבנה מעל למכנסיה. בתגובה, הזיזה הנפגעת את ידו של המערער, הנידה בראשה לשלילה ואמרה לו "לא". למרות התנגדויות דומות מצידה, המשיך המערער ללטף את ישבנה מעל למכנסיה בכמה הזדמנויות נוספות. בשלב מסוים, תפס המערער בבטנה מעל למדיה, ואמר לה שהוא "אוהב את זה". 
6. נטען, כי בהמשך לאמור, עזב טור' שלֵו לחדרו. הנפגעת התיישבה על ספסל סמוך, בעוד המערער ניצב מולה. בשלב מסוים, אמר לה "עומד לי", וביקש ממנה "תעזרי לי איתו". היא סירבה ואמרה כי יש לה בן זוג. היא שבה וסירבה להצעותיו של המערער, במספר הזדמנויות נוספות, לקיים עמו מגע מיני. כאשר שאל אותה אם היא נמשכת אליו, השיבה "מוזר לי לענות על השאלה, יש לי בן זוג", ולא השיבה כאשר שב על שאלתו. בהמשך, רכן המערער לעברה וניסה לנשקה על פיה, מספר פעמים. באחת ההזדמנויות, הניח את ידו על חזהּ, מעל למדיה. בתגובה, בכל פעם שרכן לעברה, הדפה אותו הנפגעת מעליה. חרף התנגדותה, המשיך המערער בניסיונות לנשקה, במספר הזדמנויות נוספות, כאשר בכל פעם הדפה אותו בכוח. בשלב זה, תפס המערער את ידה והניחה על איבר מינו הזקור, מעל לבגדיו, תוך שהזיז את ידה לאורך איבר מינו. בשלב מסוים, שחרר את אחיזתו והיא הזיזה את ידה, ואז הפשיל את מכנסיו ותחתוניו, אחז בידה של הנפגעת והניחה על איבר מינו הזקור, כשהוא חשוף. בהמשך, חדל מאחיזתו, תפס בידו את שערותיה של הנפגעת וקירב את ראשה לאיבר מינו, בניסיון להחדיר את איבר מינו אל פיה. הנפגעת סירבה לפתוח את שפתיה, והמערער המשיך לאחוז בחוזקה בשערותיה, תוך שהרים את ראשה, הניח את אגודלו על שפתיה ואמר לה: "זה לא יקרה אם את לא רוצה". היא לא הגיבה לדבריו, והמערער קירב שוב את ראשה לאיבר מינו, תוך שחיזק את אחיזתו בשערה. בשלב זה, משהתחזקה אחיזתו של המערער בשערה, פתחה הנפגעת את פיה. אז, החדיר את איבר מינו לפיה, והניע את ראשה כך ששפתיה נעו לאורך איבר מינו. לאחר מכן, אמר לה המערער: "אני רוצה לגמור לך בפה ושתירקי את זה". המערער הגיע לפורקן מיני כשאיבר מינו בתוך פיה של הנפגעת, והיא ירקה את זרעו. מייד לאחר מכן, אמרה לו "לא רציתי את זה, זה לא בסדר", ובתגובה השיב לה המערער: "הכל בסדר, ואם לא היית רוצה את זה, היית קמה והולכת", וביקש שלא תשוחח על מעשיו עם אחרים. 
7. המערער כפר במיוחס לו. אף שלא הכחיש כי נפגש עם הנפגעת ועם טור' שלֵו בערב המדובר, הכחיש כי הציע לנפגעת לשבת ביחידות ו"במקום רומנטי", וכי הגיבה שיש לה בן זוג ושהוא "מגזים". כן כפר בכך שאמר לנפגעת, בעת שדגדגה אותו ואת טור' שלֵו, כי "האזור שבו גברים הכי מדוגדגים הוא המפשעה". עוד כפר בכך שתפס את ידה של הנפגעת והניחה על איבר מינו, מעל למכנסיו, כפר בכך שהזיזה את ידו, כפר בכך שליטף את ישבנה, מעל ומתחת למכנסיה, וכפר בכך שתפס בבטנה. אף שאישר כי לאחר שטור' שלֵו עזב את המקום, אמר לנפגעת "עומד לי", הכחיש כי ביקש את "עזרתה" או הציע לה מספר פעמים, תוך שסירבה, לקיים עימו מגע מיני. עוד הכחיש כי שאל את הנפגעת אם היא נמשכת אליו, וכפר בכך ששב וניסה לנשקה תוך שהדפה אותו, ובכך שבאחת ההזדמנויות, הניח את ידו על חזהּ מעל למדיה. לטענתו, השניים התנשקו בהסכמה. כן כפר בכל המשך האירוע הנטען - היינו, בכך שתפס את ידה של הנפגעת והניחה על איבר מינו, מעל ומתחת לבגדיו, בכך שתפס בשיער ראשה וקירב את ראשה לאיבר מינו, כדי להחדירו לפיה, בכך שהנפגעת סירבה לפתוח את פיה והוא אמר לה כי "זה לא יקרה אם אינה רוצה", ובכך שחיזק את אחיזתו בשערה, החדיר את איבר מינו לפיה והניע את שפתיה לאורך איבר מינו. עם זאת, על אף גדר הכפירה, אישר המערער במהלך שמיעת הראיות את רוב המגעים המיניים הנטענים, אך טען כי בוצעו בהסכמתה ואף ביוזמתה של הנפגעת.
 
עיקרי הכרעת דינו של בית הדין קמא
8. בית הדין קמא קבע, כי הרושם שהותירה עליו נפגעת העבירה בעדותה, משך שלוש ישיבות ממושכות, היה מהימן ואותנטי. היא עמדה באופן עקבי על גרסתה ביחס לפרטי האירוע, הן באוזני חבריה ובני משפחתה, הן במהלך החקירה (ובכלל זה, גם בעימות עם המערער ובשחזור שנערך) והן בעדותה. ליבת גרסתה, בנוגע להתנגדותה המפורשת למעשים, נותרה איתנה לכל אורך הדרך. התיאור שמסרה היה עשיר בפרטים - ביחס למקום האירועים, מועד התרחשותם המדויק, פרטי הלבוש המדויקים וסדר הישיבה; ביחס למיקום ואופי הנגיעות בגופה, וההתנגדות שגילתה; ואף לתחושות שליוו אותה, במהלך האירועים ולאחריהם. במהלך עדותה, ואף במהלך העימות והשחזור, ליוותה את דבריה בהדגמות ספונטניות ובחיוויים פיזיים, שעלו בקנה אחד עם תוכן הדברים שמסרה, וחיזקו את דבריה. נקבע, לכן, כי ריבוי הפרטים שנמסרו (עד כדי צבעו וגודלו של בקבוק המים שממנו שתתה לאחר שהמערער הגיע לפורקן מיני בפיה, והצד שאליו פנתה כדי לירוק את זרעו), מחזק את המסקנה כי הדברים נצרבו בזיכרונה ונמסרו מדם ליבה. 
9. צוין, כי ניכר היה, שהנפגעת ניסתה לדייק בדבריה, ולא הפריזה בתיאור מעשיו של המערער (כך, ציינה כי המגע מעל הבגדים היה ממושך יותר מזה שמתחת לבגדיה, ומסרה כי מלבד אחיזת שיערה תוך הפעלת כוח, לא נקט המערער כוח מיוחד כלפיה). אף תיאור התנגדותה המילולית, בעת שטור' שלֵו נכח במקום, לא היה בבחינת גרסה הנוחה לה, משמסרה כי היה זה "מספיק בקול שהוא ישמע אבל לא מספיק בשביל ש[טור'] שלֵו ישמע כי לא רציתי להרוס את האווירה". פרטים לא נוחים נוספים שמסרה נגעו לדגדוגו של המערער והנחת רגלה עליו, וכן ביחס לרצונה להמשיך ולשהות במחיצת המערער, לאחר שטור' שלֵו קם כדי לעזוב, ועל אף שהמערער כבר נגע בה בניגוד לרצונה - וזאת, לדבריה, כדי להבין את פשר מעשיו. עוד מסרה, כי במהלך ניסיונותיו של המערער בהמשך, להחדיר את איבר מינו לפיה, אמר לה כי "אם את לא רוצה זה לא יקרה". נקבע, כי מסירת הפרטים הנזכרים, מבלי לנסות לייפותם, משווה נופך נוסף של מהימנות לדבריה, ותומכת באותנטיות גרסתה.
10. כמו כן נקבע, כי הפערים בגרסתה של הנפגעת, שעליהם הצביעה ההגנה, מצויים בשולי הדברים, ואין בכוחם לפגום במהימנותה הכללית. כך, ביחס לנושאים שאינם בליבת האירועים, או שאינם קשורים אליהם כלל, ואשר השמיטה בשיחותיה עם עדים שאותם שיתפה בדברים. כך גם ביחס לחקירתה במצ"ח - משהסבירה, כבר בחקירה, מדוע לא ציינה מיוזמתה את ה"דגדוגים", או את הנחת רגלה על המערער, וציינה כי הדבר "לא ממש היה חקוק לה בזיכרון", להבדיל מן האירועים הנדונים. לגבי תוספת מהותית יותר בגרסתה, שאף היא לא נזכרה בהודעתה הראשונה במצ"ח, ולפיה המערער הניח את ידה על איבר מינו בתחילת הערב, בנוכחותו של טור' שלֵו - הסבירה, הן במצ"ח והן בעדותה בבית הדין, כי בכל שחזור של האירוע במחשבתה, "הסיטואציה מתבהרת לה יותר". נקבע, כי הסברים אלה, בנוגע לאופן ההיזכרות בפרטי האירועים, ובייחוד אלה שאינם בליבה של מעשי העבירה, מתיישבים עם השכל הישר ועם הפסיקה, הקובעת כי אין לצפות מנפגע עבירת מין להיות "מכשיר לדיוק אוטומטי" (ע"פ 6643/05 מדינת ישראל נ' פלוני (3.7.2007)). הודגש כי אישורם של פרטים שמסר המערער, לאחר שהנפגעת נזכרה בהם - גם כאלה שכאמור לא היו נוחים לגרסתה - מחזק את מהימנותה. 
11. בית הדין דן בסתירות שעליהן הצביעה ההגנה, בין הודעותיה של הנפגעת במצ"ח לבין עדותה בבית הדין. צוין, כי סתירות כאמור קיימות בשני נושאים - האחד, בקשתה מן המערער, בתום הערב, כי הדברים "יישארו ביניהם". בעוד בחקירה ובעימות הסתייגה מן האמירה המיוחסת לה, אישרה אותה לבסוף במהלך חקירתה הנגדית, אך לא התבקשה להסביר את ההתפתחות בגרסתה. כל שמסרה היה ש"אני זוכרת שבגלל שאני הרגשתי שזו בגידה אז בהתחלה ביקשתי שזה יישאר בינינו ואז אחרי זה כשהבנתי את כל הגודל וכפי שניתן לשים לב לא השארתי את זה בינינו אבל אני לא זוכרת באיזו סיטואציה זה היה" (עמ' 79, ש' 24-17). הנושא השני הוא כאמור היוזמה להמשיך ולשוחח עם המערער לאחר שטור' שלֵו עזב את המקום. בעוד שבהודעתה הראשונה במצ"ח מסרה כי המערער הציע לה לעשות כן, בעדותה בבית הדין אישרה, גם אם בהיסוס, כי יכול שהייתה זו יוזמה שלה (הגם שכבר בעימות, אישרה כי אמרה למערער "בוא נשב לסיגריה"). ביחס לשני הנושאים, הוטעם כי שינוי הגרסה דווקא עשוי להעלות תמיהות, ואינו מיטיב עם הנפגעת; וכי במצב דברים זה, עדות המשקפת ניסיון לדייק את הפרטים מעידה על אמינותה של הנפגעת, ועל היעדר מניפולטיביות בדבריה.
12. בית הדין דחה את טענותיה של ההגנה, ביחס לסבירות התנהגותה של הנפגעת (כגון, מאמציה למנוע מטור' שלֵו להבחין במתרחש; הצעתה הנזכרת למערער, לאחר שטור' שלֵו עזב, להישאר לשוחח; בקשתה מן המערער, בתום האירוע, כי הדברים "יישארו ביניהם"; וכן לבטיה, שעליהם העידה חברתה, האם "לצאת" עם אחר, באותו שבוע שבו התרחש האירוע ובו גם נפרדה מבן זוגה). נקבע, כי גם מקום שבו התנהגותה של נפגעת עבירות מין נראית למתבונן מן הצד תמוהה, אין בכך בהכרח כדי להשפיע על מהימנותה - מה גם שבענייננו, כמובא לעיל, הסבירה הנפגעת את שעמד ברקע בקשתה מן המערער לשוחח לאחר שטור' שלֵו עזב את המקום, ומדוע ביקשה מן המערער "להשאיר ביניהם" את האירוע, לאחר שהתרחש. גם לעובדה שלא הסבה את שימת ליבו של טור' שלֵו למעשיו של המערער מסרה הסבר, שלפיו לא רצתה "להרוס את האווירה", תוך שבמקביל, הפגינה בפני המערער, במעשים ובמילים, את התנגדותה לדברים. נקבע, כי הסבר זה - שאותו אין כאמור לבחון במשקפיים של חוכמה בדיעבד - מתיישב עם הבלבול שאחז בה באותו זמן, ועם בקשתה להבין בהמשך מדוע נגע בה המערער בניגוד לרצונה.
13. עוד נדחתה הטענה נגד סבירות תחושתה של הנפגעת, בחלקו השני של האירוע, כי אם לא תפתח את פיה "זה לא ייגמר". הודגש, כי עד לפתיחת פיה, ביטאה הנפגעה את סירובה למגע במספר דרכים והזדמנויות, באופן חד משמעי. כך, חמקה מניסיונותיו של המערער לנשקה והדפה אותו ממנה, וכן סגרה את פיה כשקירב את ראשה לאיבר מינו ופתחה אותו לבסוף רק לאחר שהפעיל כוח על ראשה, תוך תפיסת שערה בחוזקה. נקבע, כי אמירתו לנפגעת, כי "אם את לא רוצה זה לא יקרה", מלמדת דווקא על מודעותו לכך שאינה מעוניינת באקט המיני, ולכל הפחות מבססת עצימת עיניים מצידו, באופן המחייבו לקבל ממנה הסכמה פוזיטיבית וברורה. אף בהקשר זה הוזכר, כי אין לשפוט בכלים של סבירות ורציונליות את התנהגותה של הנפגעת, וכי פתיחת פיה, לאחר הבעת התנגדות ותוך הפעלת כוח מצד המערער, "אינה אלא פעולה של כניעה והשלמה, ואין בינה לבין הסכמה דבר". טענת ההגנה, כי תחושות ההאשמה העצמית והבגידה בבן הזוג, שאותן תיארה הנפגעת, מתיישבות דווקא עם הסכמה למעשיו של המערער, נדחתה גם היא, תוך שהודגש כי תחושות אלה של הנפגעת, המוכרות גם בפסיקה, ליוו אותה על אף התנגדותה המפורשת למעשים, ובשל הפסקת ההתנגדות האקטיבית וכניעתה, כמתואר לעיל. 
14. ההגנה טענה, כי הנפגעת בדתה את תלונתה בשל סלידתה ממעשי בגידה (ולראיה, כפי ששיתפה את המערער, ניתקה את קשריה עם אביה, לאחר שבגד באמה). בהקשר לכך  הוטעם בהכרעת הדין, כי לכתחילה, אילו אכן התנהל מגע מוסכם בין הנפגעת לבין המערער, מצופה היה כי תשמור עליו בסוד, ולא תחשוף אותו ברבים, מיוזמתה (אשר לחלקו הראשון של הערב, צוין כי הנפגעת סברה שטור' שלֵו כלל לא הבחין במעשים). מכל מקום, אילו הייתה הנפגעת מעלילה על המערער כי פגע בה מינית, כדי לטשטש את בגידתה בבן זוגה, הדעת נותנת כי הייתה משתפת את בן הזוג בדברים, בעוד שבפועל, עלה כי לא עשתה זאת, ואף נפרדה ממנו ביוזמתה, בסמוך לאחר האירועים. הנפגעת עמדה על תלונתה גם במועד עדותה בבית הדין, כשנה לאחר הפרידה. בנסיבות אלה, נקבע כי היעדרו של מניע ממשי לתלונת שווא, לצד מיידיות התלונה, כמובא להלן, עשויים לחזק את גרסתה של הנפגעת.
15. חיזוקים חיצוניים נוספים להתרשמות הבלתי אמצעית ממהימנותה של הנפגעת נמצאו בגרסה האחידה, לגבי גרעין האירוע, שסיפרה לסובביה בימים הסמוכים להתרחשות (בני משפחתה, חבריה ליחידה ומבית, מפקדה הישיר וממונת היוהל"ם ביחידה). ההגנה לא חלקה על מהימנותם של אותם עדים, שאת חלקם שיתפה הנפגעת, כפי שמסרה היא עצמה, רק בעיקרי הדברים. צוין, כי הודעות קוליות וכתובות של הנפגעת מספקות אף הן חיזוק משמעותי לגרסתה, ואינן עולות בקנה אחד עם טענה לעלילת שווא. כך, תכתובות בין הנפגעת לאחיותיה, שבהן מסרה להן כי "היא צריכה לספר להן משהו", "משהו חשוב ממש", "לא לטלפון", והיא צריכה "שיהיו איתה", מחזקות את גרסתה בדבר האופן שבו שיתפה את בנות משפחתה על תחושותיה, וכן בדבר תפיסתה את חומרת הדברים והקושי לשתף בהם. אחת מחברותיה של הנפגעת, טור' ליאל, אף הקריאה עשרות תכתובות סלולאריות שהוחלפו בינה לבין הנפגעת, על חשיפת האירוע, על שיתוף מפקדהּ בדברים, על השיח שנקבע לה עם ממונת היוהל"ם, על ההחלטה להגיש תלונה במצ"ח והודעתה שם, ועל ההתלבטות אם לשאול את טור' שלֵו אם הבחין במתרחש. בהודעות קוליות נוספות בין השתיים, עוד קודם לפתיחת החקירה, אכן נשמעת הנפגעת אומרת כי תשאל את טור' שלֵו אם ראה את המערער נוגע בה - ובכך חיזוק משמעותי לגרסתה, הן ביחס לעצם המגע והן ביחס לאפשרות כי בשל התנגדותה השקטה, לא הבחין הלה במתרחש.
16. אשר לטור' שלֵו, נקבע כי התקשה להשיב על שאלות שעשויות היו לפגוע במי מהצדדים - המערער או הנפגעת, בטענות כי אינו זוכר או כי לא הבחין במתרחש, בשל "ניתוקים" שמהם סבל בזמן האירועים. לעומת זאת, השיב על שאלות אחרות באופן מתקבל על הדעת. משכך, ומכוח הכלל של "פלגינן דיבורא", מצא בית הדין להעניק משקל נמוך לדבריו ביחס לליבת האירועים, ואילו מקום שבו השיב באופן בלתי מהוסס בשאלות פריפריאליות לכאורה, וכאשר נמצא לדבריו חיזוק ביתר הראיות - הוחלט להעניק משקל לדבריו. כך הוחלט, ביחס לעדותו של טור' שלֵו (במצ"ח ובבית הדין) כי בראשית הערב, סיפרה הנפגעת על בן זוגה, בנוכחות המערער, ואף הציגה לטור' שלֵו ולמערער סרטון שצילם בן הזוג. עניין זה סותר את גרסת המערער, שלפיה למד על כך שלנפגעת בן זוג רק בשלב מאוחר יותר, שלא בנוכחותו של טור' שלֵו (זאת בעוד הנפגעת עצמה מסרה, כי עוד קודם להצטרפותו של טור' שלֵו אליהם, סירבה להצעותיו של המערער בנימוק שיש לה בן זוג). כמו כן, בדומה לפרטים שציינה הנפגעת, מסר גם טור' שלֵו, ללא היסוס, כי הוא שעזב ראשון את הנפגעת והמערער, בשל השעה המאוחרת וצרכי תפקידו, וזאת בניגוד לגרסת המערער, שעליה עמד גם בעימות עם הנפגעת, שלפיה היה זה הוא (המערער) שיזם את סיום הפגישה. גם בכך תמך טור' שלֵו בגרסת הנפגעת, וסתר את גרסת המערער, שנועדה, לפי קביעתו של בית הדין, להקטין את חלקו ולהרחיקו מביצוע העבירה.
17. חיזוק נוסף לעדותה של הנפגעת נמצא בעדויות חבריה, בני משפחתה ומפקדה על מצבה הנפשי בעת שסיפרה להם על שהתרחש, ועל השינוי שחל בה מאז. טור' שלֵו, למשל, סיפר כי למחרת האירוע, פגש את הנפגעת שנראתה חיוורת "ורוצה להקיא", וניגשה אל חדר השירותים (לדבריו, אינו יודע אם אמנם הקיאה שם). בתכתובת בין הנפגעת לבין ממונת היוהל"ם, לפני מסירת התלונה במצ"ח, אכן סיפרה לה הנפגעת על המפגש עם טור' שלֵו למחרת האירוע, על כך שאמר לה כי היא נראית חיוורת, ועל כך שהקיאה, "כנראה כי [המערער] גמר לי בפה". בהמשך, בחקירה עצמה, ציינה חוקרת מצ"ח על גבי הודעתה של הנפגעת, כי האחרונה החלה לבכות ומסרה כי היא "רק רוצה שזה ייגמר כבר". גביית ההודעה אף הופסקה בתיאור האקט האוראלי, לאחר שהנפגעת התקשתה לדבר. גם עורכת השחזור התרשמה כי הנפגעת הייתה "לחוצה ולא נינוחה", ואף בית הדין עצמו התרשם כי הצורך לשוב ולהיזכר בפרטי האירועים הכביד עליה; כך, בישיבה השלישית של עדותה, כאשר תיארה את החדרת איבר מינו של המערער לפיה, בניגוד לרצונה, נראתה רועדת ממש, ואף פרצה בבכי במהלך החקירה הנגדית. 
18. אל מול המשקל המלא שניתן לעדות הנפגעת, מצא בית הדין שלא לתת אמון בגרסת המערער. נקבע, כי הייתה מתפתחת וחסרת היגיון פנימי, ואף נסתרה בראיות אובייקטיביות ובעדויותיהם של עדים אחרים. צוין, כי במהלך חקירתו במצ"ח, נמנע המערער לא פעם מלהשיב ישירות לשאלות. בחקירתו השנייה, מסר בשלב מסוים כי הוא עייף, ואף שהוצעה לו הפסקת התרעננות, השיב כי אינו מעוניין, הניח את ראשו על השולחן וסירב להמשיך לשתף פעולה עם חוקריו. במהלך העימות עם הנפגעת, נראה המערער מחויך באופן שאינו תואם, לא היסס להתעמת עם החוקרים ולהרים עליהם את קולו, ואף התפרץ לדבריה של הנפגעת כל אימת שהחלה למסור את גרסתה, אף שהוזהר שלא לעשות כן, עד שלבסוף נאלצו החוקרים לעצור את העימות.
19. להתרשמותו של בית הדין, ניסה המערער, החל מתחילת חקירתו במצ"ח, להרחיק עצמו מדבר עבירה, ולכן אף שאישר את קיומו של מגע עם הנפגעת, הציג את הדברים כאילו נענה לצרכיה ורצונותיה של האחרונה, תוך שהוסיף בתיאוריו, ככל שהתקדמה חקירתו ועדותו, על היוזמה שנקטה כביכול. כך, סתר עצמו, באותה חקירה, האם נגע בישבנה של הנפגעת מעל או מתחת למכנסיה, אך בכל מקרה אישר תחילה כי בעת שנגע בה כאמור, אמרה לו "לא ליד [טור'] שלֵו". בהמשך האמרה, טען כי אמרה לו רק ש"[טור'] שלֵו פה". בבית הדין, לעומת זאת, טען כי הנפגעת לא אמרה לו דבר, אלא רק "סימנה לו עם העיניים" ש"אולי כאילו לא נעים מ[טור'] שלֵו שיסתכל ויראה". כשהתבקש להסביר את הסתירה, טען לראשונה כי אינו זוכר שאמר את הדברים במצ"ח, וכי החוקרים כתבו תשובות שאינן משקפות את המציאות. טענה כבושה דומה, כאילו חוקרי מצ"ח לחצו עליו, נשמעה מפיו של המערער ביחס לכך שבחקירתו, אישר כי בתחילת הערב הציע לנפגעת לשבת "במקום רומנטי יותר", בעוד שבעדותו בבית הדין הכחיש זאת. הוטעם, כי טענת הלחץ לא קיבלה תימוכין בתיעוד החזותי של החקירה, ובאמרותיו אף הודה המערער לחוקריו, ומסר כי התחבר אליהם, וכי הם "אנשים טובים".
20. בנוסף, בעוד שבמצ"ח, בשלב שבו אישר כי נגע בנפגעת "ממש מתחת לגב התחתון, מתחת לחגורה", ונשאל אם הוציאה את ידו, מסר כי "סימנה לו עם העיניים ש[טור'] שלֵו פה ולא נעים", "הכוונה שאני אזיז את היד שהוא לא יראה". בבית הדין, לעומת זאת, טען כי "בשום שלב היא לא רצתה שאני אזיז את היד", אלא רק ניסתה לרמוז לו כי טור' שלֵו מתבונן בהם. הודגש, כי דבריו של המערער על הרצון להסתיר את הדברים מטור' שלֵו (כמו גם טענתו לגבי הסכמתה של הנפגעת לאקט האוראלי, בתנאי שהדברים "יישמרו ביניהם") אינם מתיישבים עם היוזמה הנוספת שייחס המערער לנפגעת, כאילו נגעה באיבר מינו, כשטור' שלֵו שוהה לצידם. 
21. זאת ועוד, אף שבתחילת עדותו בבית הדין, אישר המערער כי לא שאל את הנפגעת אם היא רוצה או מסכימה שייגע בישבנה, ועמד על כך שלא היה לו כל ספק כי כל שהתרחש עימה היה בהסכמתה - הרי שבהמשך חקירתו הנגדית, כאשר שב ונשאל על כך, חמק ממענה מפורש, לכאן או לכאן, כאשר התבקש לאשר כי לא קינן בו ספק כזה.
22. התפתחות נוספת נרשמה ביחס לחלקו השני של האירוע, שם טען המערער, בשלבים מאוחרים בעדותו בבית הדין, כי הוא והנפגעת התנשקו, הניחו ידיים זה על זו, ונפגעת העבירה אף נגעה באיבר מינו - בעוד שבאמרתו הראשונה במצ"ח, לא הזכיר כלל נשיקות, ואף שלל כי הנפגעת נגעה בו "כמו שנגעה בהתחלה". רק בהמשך חקירתו, כשנשאל מפורשות מי החל במגע, תיאר מגע שלה ברגלו ובאיבר מינו. נקבע, לכן, כי גרסתו המאוחרת, בחקירה ובבית הדין, בנוגע למגע יזום של הנפגעת בו, היא כבושה, ומשקלה נמוך. הוער, כי טענה ליוזמה כאמור מצד הנפגעת אף אינה מתיישבת עם גרסתו, כי התרצתה רק לאחר שסיפקה הסברים מדוע לא תוכל "לעזור לו", וזאת בשל בגידת אביה באמה, ובשל היותה במערכת יחסים עם בן זוג. יוזמה מצד הנפגעת אינה מתיישבת גם עם טענתו של המערער במצ"ח, כאילו שב ושאל את הנפגעת, הן לפני ביצוע האקט האוראלי ואף במהלכו, האם היא מסכימה למעשים או רוצה בהם. 
23. כבישה נוספת של הגרסה נמצאה בעדותו של המערער בבית הדין, שלפיה בתום האירוע, לאחר שירקה את זרעו, נענתה הנפגעת בחיוב לשאלתו אם תרצה להמשיך, אך אז נדלק אור בקרבת מקום, ולכן הרים את מכנסיו (בהמשך, לדבריו, הוריד אותם פעם נוספת, "והיא התחילה לרדת לו שוב", אך לאחר זמן מה אמר לה "שלא בא לו יותר", והרים את מכנסיו). זאת בעוד בחקירתו הראשונה במצ"ח, מסר כי הרים את מכנסיו לאחר שהנפגעת סיפרה לו כי אביה בגד באמה, ובחקירתו השנייה במצ"ח, מסר כי הרים את מכנסיו משום שהנפגעת אמרה "שזה מרגיש לה כמו בגידה ויש לה בן זוג שהיא אוהבת". כך או כך, המערער סתר עצמו בשאלה האם לאחר שהגיע לפורקן מיני, אמרה לו הנפגעת שהאירוע היה "לא בסדר". בעוד באמרתו במצ"ח, שלל אמירה זו של הנפגעת, וטען כי מסרה לו את ההיפך הגמור, הרי שלא שלל את דבריה בעניין זה בעימות ביניהם, שבמהלכו ציינה כי אמרה לו "שזה לא בסדר מה שקרה", ואז השיב לה "כי את בוגדת".
24. צוין, כי עדותו של המערער סתרה ראיות נוספות שהוגשו. כך, בתחילה, עלתה גרסתו בקנה אחד עם גרסת הנפגעת ועם דוח מחקרי התקשורת, ולפיה יצירת הקשר הראשונה בין השניים - 7 שניות משכה - הייתה באמצעות שיחת "צלצול ניתוק" ממכשירה של הנפגעת. לעומת זאת, במהלך עדותו, טען המערער כי בשיחה האמורה, הזמינה אותו הנפגעת להיפגש, סיפרה לו היכן היא נמצאת והסבירה לו כיצד יוכל להגיע אליה. כשעומת עם משכה הקצר של השיחה, הסכים כי "אין סיכוי שזה היה 7 שניות", והסביר כי כנראה היה זה בשיחה אחרת, מבין כמה שיחות שיזמה אליו. אלא שכשעומת עם מחקרי התקשורת, המלמדים כי מלבד השיחה הנ"ל, היה זה הוא שהתקשר אליה, שלוש פעמים, באותו ערב, מסר כי ייתכן שהיה זה הוא שהתקשר, אך מכל מקום, הנפגעת היא שהזמינה אותו להיפגש. בהמשך העדות, שב לגרסתו המקורית, שלפיה הנפגעת היא שהתקשרה אליו. 
25. לבסוף, צוין כי "שיחת הכיסוי" בין הנפגעת למערער במהלך החקירה, שבה תועדה הנפגעת מבקשת ממנו לקבל תשובות על התנהלותו, מדגישה באוזניו כי חשה שלא בנוח עמו, ומוסרת כי ציינה זאת גם במהלך המפגש ביניהם - אף היא בגדר ראיה אובייקטיבית הסותרת את האופן שבו תיאר בבית הדין את אותה שיחה, כאילו הנפגעת "אולי התגעגעה אליו", והתקשרה "כדי לשחזר את אירועי אותו היום".
26. לאור כלל האמור, נקבע כי המערער התקשה לספק הסבר מניח את הדעת להתפתחויות בגרסתו, כמו גם לסתירות, לתמיהות ולקשיים הלוגיים שהתגלו בה. בנסיבות אלה, בראי מהימנותה של הנפגעת והחיזוקים החיצוניים שנמצאו לדבריה, מצא בית הדין קמא להעדיף את גרסתה על פני זו של המערער. 
27. לבסוף, נדחו טענות ההגנה כי יש להורות על זיכויו של המערער בשל טעמים של הגנה מן הצדק ומחדלי חקירה שונים. לצד זאת הוער, כי נפל פגם בתיעוד השחזור באמצעות מכשיר הטלפון הנייד של החוקרת, ובפיצול הקובץ לשני קבצים שונים, כדי לאפשר את העברתם מן המכשיר. נקבע, עם זאת, כי משהסרטון המקורי המלא נותר שמור במכשיר, וההגנה לא הגישה בקשה לקבלו, הרי שבחלוקה לקבצים לא היה כדי לפגום בשלמות התיעוד או בזכותו של המערער להליך הוגן. נוכח החשיבות בתיעוד חומרי חקירה רגישים באמצעים דיגיטליים ייעודיים, השייכים לרשות החוקרת ונשמרים באופן הולם - הועבר עותק מהכרעת הדין למפקד מצ"ח.
28. בית הדין קבע אפוא, כממצאי עובדה, כי בעת שהמתינו לטור' שלֵו, שאל המערער את הנפגעת אם יש מקום "רומנטי יותר" בבסיס. היא השיבה כי הוא מגזים וכי יש לה בן זוג. לאחר הגעתו של טור' שלֵו, התיישבו השלושה על ספסל בכיתת לימוד פתוחה. הנפגעת הניחה את רגלה על רגלו של המערער, והוא מצידו נשכב בהמשך על הספסל, הניח את ראשו על ירכהּ והיא ליטפה את ראשו. הנפגעת החלה לדגדג את טור' שלֵו ופנתה לדגדג באופן דומה את המערער, שציין כי האזור שבו גברים הכי "מדוגדגים" הוא אזור המפשעה. הנפגעת השיבה כי אין בכוונתה לדגדגו שם. בשלב מסוים, כאשר רכנה לעבר טור' שלֵו, שלח המערער את ידו אל ישבנה וליטפו מעל למכנסיה. היא הזיזה את ידו, הנידה את ראשה בשלילה ואמרה לו "לא". חרף התנגדותה, המשיך המערער ללטף את ישבנה מעל למכנסיה, בעודה מתנגדת. בשלב מסוים, הכניס המערער את ידו מתחת למכנסיה ונגע בישבנה מעל לתחתוניה. היא שבה והזיזה את ידו, הנידה את ראשה לשלילה ואמרה "לא". הוא המשיך ללטף את ישבנה פעמים נוספות, כשבכל פעם הביעה הנפגעת את התנגדותה למעשים. בשלב מסוים, תפס המערער את ידה והניחה על איבר מינו, מעל למכנסיו, והיא הזיזה את ידה ממנו. לקראת סיום חלק זה של האירוע, תפס המערער את בטנה מעל לבגדיה באמצעות ידו ואמר לה שהוא "אוהב את זה". עוד נקבע, כי לאחר שטור' שלֵו עזב את המקום, עברו הנפגעת והמערער לשבת בכיתת לימוד סמוכה. שם החל המערער להחמיא לה, עד שלבסוף ביקש את "סיועה" והסב את תשומת ליבה לאיבר מינו הזקור. היא השיבה כי "זה לא בסדר" וכי יש לה בן זוג. המערער ניסה לשכנעה לבצע בו מין אוראלי, בטענה כי אם לא תסייע לו יסבול מכאבים. היא שבה והסבירה שיש לה בן זוג וכי הדבר ייחשב לבגידה. המערער מסר לה כי לא מדובר בבגידה אם היא רוצה בו. בעודו מנסה לשכנעה, החל לנסות לנשקה, כשהיא שבה ודוחפת אותו. בשלב מסוים, נטל המערער את ידה והניחה על איבר מינו, מעל לבגדיו, על מנת שתרגיש את זקפתו. הוא עזב את ידה, הפשיל את מכנסיו ותחתוניו, לקח את ידה בשנית, הניחה על איבר מינו החשוף והחל להזיזהּ על איבר מינו. לאחר מכן, הניח את ידו על ראשה, תפס בשערותיה בחוזקה וקירב את שפתיה לאיבר מינו. משלא רצתה בכך, הותירה הנפגעת את פיה סגור. כשהבחין כי אינה פותחת את פיה, הרים המערער את ראשה כך שתסתכל בעיניו, בעודו מחזיק בשערה, ואמר לה "אם את לא רוצה זה לא יקרה". בהמשך, הניח את אגודלו על שפתיה התחתונות ואמר כי הוא רוצה להגיע לפורקן מיני בתוך פיה. לאחר האמור, החזיר המערער את פיה של הנפגעת לקרבת איבר מינו וחיזק את אחיזתו בשערה, עד שהרגישה כי שערותיה ייתלשו ממקומן. בשלב זה פתחה את שפתיה, הנאשם החדיר את איבר מינו לפיה ובעודו מחזיק בשערה ביצע עם ראשה תנועות של "אחורה קדימה", עד שהגיע לפורקן מיני בתוך פיה. היא ירקה את זרעו, שתתה מים ואמרה לו ש"מה שקרה לא בסדר", כיוון שלא רצתה בכך, וביקשה כי לא יספר דבר לאיש. המערער השיב כי אם לא הייתה רוצה זאת הייתה יכולה לקום וללכת. זמן קצר לאחר מכן, ליווה אותה למגוריה בבסיס והשניים נפרדו.
29. לאור ממצאי העובדה, נקבע כי הוכחה החדרת איבר מינו של המערער לפיה של הנפגעת, תוך שהמערער מודע לטיב המעשה ולנסיבותיו, ובכלל זה להיעדר הסכמתה לדברים. משכך, נקבע כי מתקיימים יסודותיה, העובדתי והנפשי, של עבירת האינוס, לפי סעיף 345(א)(1) לחוק העונשין. משהוכחו מעשיו של המערער בחלקו הראשון של האירוע - המגע בישבנה של הנפגעת, מעל ומתחת למכנסיה, הנחת ידה על איבר מינו, מעל למכנסיו, ותפיסת בטנה מעל לבגדיה, תוך אמירה "אני אוהב את זה" - ומודעותו של המערער לאי-הסכמתה של הנפגעת למעשים - נקבע כי הוכחו גם יסודותיה של עבירת המעשה המגונה. המערער הורשע אפוא בכל המיוחס לו.

ערעור ההגנה 
30. בערעורה, עתרה ההגנה לזכות את המערער מן העבירות שבהן הורשע. הודגש, כי הערעור אינו נסב על עצם התרחשות העובדות, אלא על הפרשנות שנתן להן בית הדין קמא במסקנותיו. לצד זאת נטען, כי המדובר במקרה המצדיק התערבות של ערכאת הערעור גם בממצאי המהימנות ביחס לנפגעת, שכן גרסתה לוקה בסתירות מהותיות, בהתאמות בדיעבד ובהשמטות מגמתיות של פרטים מרכזיים על התנהלותה-שלה במהלך האירוע, לרבות ה"דגדוגים", הנחת רגלה על המערער ויוזמתה לקיים מפגש נוסף עימו, לאחר עזיבתו של טור' שלֵו. פרטים אלה לא נמסרו על ידיה במסגרת התלונה, אלא עלו מגרסת המערער, והיא אישרה אותם, תוך הסברים חוזרים של "לא זכרתי", "אה, זה היה חשוב? אוי, סליחה". הודגש, לכן, כי אין המדובר בהתפתחות של גרסה הנובעת מרצונה של הנפגעת לדייק בפרטים, אלא בהתאמה הדרגתית, שנכפתה עליה מכוח הראיות שהוטחו בה במהלך החקירה. גם לאחר החקירה (שבמהלכה אף שיתפה שלושה מן העדים, כנזכר להלן, בכך שהם צפויים להיחקר), נותרו פרטים מהותיים שהוסתרו על ידיה ונחשפו בחלקם רק בחקירתה הנגדית. 
31. אשר לחלקו הראשון של האירוע, נטען כי קשה להלום כיצד טור' שלֵו, שישב בצמוד לנפגעת, לא שמע שאמרה למערער "לא", כשנגע בה. גם לדבריה, אמרה זאת בשקט, כדי לא להסב את שימת ליבו של טור' שלֵו ו"לא להרוס את הצחוקים", כך שגרסה זו מתיישבת דווקא עם טענת המערער, שלפיה המסרים מן הנפגעת לא שיקפו התנגדות למגע, ודאי לא התנגדות מפורשת (בניגוד לקביעתו של בית הדין קמא), אלא ניסיון להסתיר את המגע ההדדי ביניהם מפני טור' שלֵו. האחרון אף מסר במצ"ח כי הנפגעת דגדגה אותו "בירך הפנימית", ולא שלל, בעימות עם המערער, את דבריו של הלה, כאילו הנפגעת נגעה באיבר מינו. הנפגעת, מצידה, אישרה בחקירתה הנגדית כי דגדגה את טור' שלֵו ואת המערער "באותם מקומות". נטען, לכן, כי הדברים שוללים את טענת הנפגעת, כאילו סירבה לבקשת המערער לדגדגו באזור המפשעה, בשל היותה בזוגיות ובשל קרבת המקום לאיבר המין.
32. נטען, כי בניגוד לקביעתו של בית הדין קמא, טור' שלו אמנם קם ללכת מן המקום, אך לפי דבריו בחקירה הנגדית, גם המערער והנפגעת קמו ללכת, והוא אף הציע תחילה להצטרף אליהם בחלק מן הדרך - כך שאין בדברים כדי לשלול את גרסתו של המערער, שלפיה הוא שרצה לסיים את המפגש המשותף. אמנם, אין מחלוקת כי לאחר מכן, עברו המערער והנפגעת לשבת במקום אחר, למשך למעלה משעתיים, אך בעניין זה עברה גרסתה של הנפגעת שינוי מהותי. בעוד שבגרסתה הראשונה, מסרה כי היה זה המערער שהציע לה להישאר, הרי שבעדותה בבית הדין אישרה כי היא שיזמה את המשך המפגש, והציעה למערער לעשן סיגריה - בניגוד מוחלט למצופה ממי שחוותה לדבריה מגע, שלא בהסכמתה, במשך כ-20 דקות, בחלקו הראשון של האירוע. נטען, כי הסבריה המאוחרים של הנפגעת, כאמור רק בעדותה בבית הדין, שלפיהם יזמה את המשך הישיבה עם המערער כדי להבין מדוע נגע בה, אינם עולים בקנה אחד עם העובדה כי גם לגרסתה, היא הייתה הדוברת העיקרית בשיחה, מבלי ששאלה את המערער על התנהלותו. באותה שיחה, אף בחרה לשתפו בפרטים אישיים, לרבות על בגידה של אביה באמה - פרט נוסף שאישרה בחקירתה רק לאחר שהוטחה בה גרסת המערער, ואשר מלמד לדעת ההגנה על הדינמיקה בין הצדדים, היות שנאמר "במהלך סיטואציה אינטימית עם גבר שאינו בן זוגה". 
33. אשר לחלקו השני של האירוע, נטען כי בעדותה במצ"ח, מסרה הנפגעת כי תחילה אחז המערער בשערותיה, היא פתחה את פיה, הפסיקה את המגע האוראלי, ואז אמר לה המערער "אם את לא רוצה זה לא יקרה". נטען, כי לאחר אמירת דברים אלה, לא הביעה התנגדות, ואף לגרסתה, חידשה לאחר מכן את המגע, מבלי שתיארה כי באותו שלב אחז בה המערער בכפיה או בכל לחץ פיזי דומה. זאת, בניגוד לעדותה (החוזרת, לפי הנטען, על שאלות מנחות בעניין זה במצ"ח), כאילו המערער חיזק את אחיזתו בשערה לאחר שאמר לה את המשפט הנ"ל, ובעקבות כך פתחה שוב את פיה. נטען, כי בנסיבות אלה, דבריו של המערער מקבלים משמעות שונה לחלוטין - לא של כפייה, אלא של בירור והבהרת רצונה של הנפגעת, כנדרש. נטען, כי בשחזור, מסרה הנפגעת כי המערער "ביקש עוד פעם ולא הסכמתי כי הייתי עייפה" - באופן המאשר את גרסתו בעניין זה, ומלמד על אירועים ללא כפייה כלשהי.
34. זאת ועוד, הנפגעת כאמור אישרה, לראשונה בחקירתה הנגדית, כי ביקשה מן המערער "להשאיר את הדברים ביניהם", והסבירה זאת בתחושתה כי בגדה בבן זוגה, ומתוך חשש לפגיעה בשמה הטוב. נטען, כי חשש זה התממש כאשר נודע לה, זמן קצר לאחר האירוע, ועוד קודם שפנתה לרשויות, מפיו של טור' שלו, כי המערער אכן שיתף אדם נוסף בפרטים מן המפגש המיני. בכל אלה יש, לפי הנטען, כדי לשמש מניע לבדיית התלונה ולהשליך על האופן שבו בחרה הנפגעת להציג את האירוע. בעוד שכאמור, בזמן אמת, ראתה הנפגעת את האירוע בהקשר של בגידה וחשש מפגיעה חברתית - הרי שתלונתה, כאילו בוצעה בו עבירה, היא בגדר פרשנות בדיעבד, שהתגבשה בשלב מאוחר יותר. 
35. נטען, לכן, כי הן בחלקו הראשון של האירוע והן בחלקו השני, שגה בית הדין קמא במסקנתו בדבר היעדר הסכמתה של הנפגעת למעשיו של המערער, וכי מתעורר לפחות ספק ממשי בעניין זה, היורד לשורש ההרשעה.
36. עוד הלינה ההגנה על מחדלי חקירה בתיק, ובראשם אי-החרמת תכתובות בין הנפגעת לבין עדים, שאישרו כי למדו מפיה על שיזומנו לחקירה (חברה של הנפגעת ביחידה סמ"ר שמעון, חברתה טור' ליאל וטור' שלֵו). נטען, כי עדכונם של העדים על ידי הנפגעת, כי יזומנו לחקירה, מקים חשש מובנה להשפעה על הדברים שמסרו. כך, למשל, נוכח הודעתו הראשונה של טור' שלֵו במצ"ח, שם שלל כל נגיעה או דגדוג של הנפגעת במערער. מן התכתובות שהוצגו במהלך חקירתה הנגדית של טור' ליאל, אף עלה כי הנפגעת שיתפה אותה בשאלות שנשאלה בחקירה ובתשובות שמסרה. השתיים הגיעו בצוותא לעדותה של טור' ליאל בבית הדין, וטור' ליאל שיתפה את הנפגעת בתחושותיה ובחששותיה לקראת העדות. נטען, לכן, כי הימנעותם של החוקרים מבדיקתן של ראיות בדבר הקשר בין הנפגעת לעדים, אשר עשויות היו לשפוך אור על מהימנותם והתפתחות גרסאותיהם, השליכה ישירות על משקל התשתית הראייתית ופגעה ביכולתו של המערער להתגונן מפני המיוחס לו.

תשובת התביעה
37. התביעה סמכה את ידיה על הכרעת דינו של בית הדין קמא, המבוססת על התרשמותו הבלתי אמצעית ממהימנותה של נפגעת העבירה (ובכלל זה, מבכייה במהלך שלוש הישיבות הארוכות שבהן העידה), ועל התימוכין שנמצאו לדבריה, בעדויות ובתכתובות - אל מול גרסתו הכבושה והבלתי אמינה של המערער. הוטעם, כי גרעין עדותה של הנפגעת היה עקבי, ועיקרו אי-הסכמתה למעשיו של המערער. הפערים שנמצאו בדבריה (כגון, אי-הזכרת הדגדוגים בחלקו הראשון של האירוע, שבהם נזכרה לדבריה מאוחר יותר, או הדיוק, רק בעדותה בבית הדין, כי הייתה זו היא שביקשה מן המערער כי הדברים "יישארו ביניהם") היו בשולי הדברים, וההסברים שמסרה ביחס להם, שלא היו בהכרח נוחים לה, הניחו את דעתו של בית הדין קמא. 
38. הודגש, כי דבריה של הנפגעת בדבר הכוח שהפעיל המערער, ואשר הביא לכפיית המין האוראלי, נמסרו כבר בהודעתה הראשונה במצ"ח, שלא בתגובה לשאלות מדריכות. היא חזרה על הדברים גם בהודעתה השנייה במצ"ח, שלא כטענת ההגנה, ואף בעדותה בבית הדין. הנפגעת, מצידה, שבה ואמרה "לא" למערער כבר בחלקו הראשון של האירוע, והוא אף מאשר באחת מאמרותיו כי לא ביקש את הסכמתה לגעת בישבנה, ובגרסה אחרת אישר כי נגע בה גם לאחר שאמרה לו "לא", ליד טור' שלֵו. נטען, כי אין לראות בהצעתה של הנפגעת למערער, לאחר חלקו הראשון של האירוע, להישאר או לעשן סיגריה עימה, כהסכמה למגע מיני. הנפגעת מסרה כאמור כי ביקשה להבין מדוע נגע בה, ואף שלא נחקרה נגדית ביחס לשאלות ששאלה בהקשר זה את המערער, הרי שבעדותה, סיפרה על התשובות שקיבלה למעשה לדברים - שכן באותה שיחה, החמיא לה המערער, אמר לה כי הוא מעוניין בה, "ואז מה אם יש לה חבר". הוטעם, כי אין לבחון במשקפיים של סבירות את התנהלותה של הנפגעת, או תחושות של האשמה עצמית או בגידה שחשה לאחר האירוע.

דיון והכרעה
39. [bookmark: _Hlk107925018]הלכה ידועה היא כי "התערבותה של ערכאת הערעור בקביעות של ממצאי עובדה ומהימנות נעשית במקרים חריגים בלבד, בשל יתרונה המובנה של הערכאה הדיונית ששמעה את ההליך כולו והתרשמה באופן בלתי אמצעי מהעדים... כלל זה מקבל משנה תוקף שעה שמדובר בעדותן של נפגעות עבירות מין... עם זאת, בצד הכלל בדבר אי ההתערבות בממצאי עובדה ומהימנות, חלה על בית המשפט שלערעור החובה לבחון את המסקנות שהוסקו מאותם ממצאים; לוודא כי לא נפלו פגמים מהותיים בהערכת מהימנותם של העדים וכי מסקנות בית המשפט מבוססות על אדנים איתנים; וכן להבטיח כי הערכאה הדיונית לא התעלמה מראיות רלוונטיות שעשויות להשפיע על תוצאת ההליך" (עפה"ג 72682-12-25 פלוני נ' מדינת ישראל, פסקה 18 (18.6.2026); ע"פ 26002-01-25 פלוני נ' מדינת ישראל, פסקה 6 (15.6.2026); ע"פ 9109-01-25 סמל אסייג נ' התובע הצבאי הראשי, פסקה 46 (2025)).
40. בענייננו, מסרה אמנם ההגנה כי ערעורה "אינו נסב על עצם התרחשות העובדות", אלא על הפרשנות שנתן להן בית הדין קמא - ברם, בפועל, הערעור נסב ברובו על עתירתה של ההגנה להתערב בממצאי המהימנות ביחס לנפגעת. זאת משום שגרסתו של המערער שונה מעדותה בנקודות מהותיות, שעניינן אי-הסכמתה למעשיו. נקדים ונאמר, כי לאחר בחינה זהירה וקפדנית של טענות ההגנה, בראי כלל הראיות, מצאנו שלא להתערב בקביעותיו של בית הדין קמא.
41. אשר לחלקו הראשון של האירוע, בנוכחות טור' שלֵו: נזכיר, תחילה, כי ההגנה לא חלקה על פילוג עדותו, ועל המשקל הנמוך שניתן לדבריו כי אינו זוכר או כי לא הבחין במתרחש. הנפגעת, לעומת זאת, הייתה עקבית בכך ש"בכל פעם שהוא [המערער] נגע גם מעל וגם מתחת למכנס, כל פעם אמרתי לו 'לא' ועשיתי לו 'לא' עם הראש והוצאתי את היד, אני חושבת שהייתי נורא ברורה שאני לא רוצה את המגע הזה. מה שכן עשיתי זה מספיק בקול שהוא ישמע אבל לא מספיק בשביל ש[טור'] שלֵו ישמע כי לא רציתי להרוס את האווירה ועשיתי את זה כל פעם" (חקירתה הראשית, עמ' 15 לפרוטוקול: ש' 16-13, ש' 27-26. בחקירה הנגדית: עמ' 35, ש' 22-20, 31-30; עמ' 59, ש' 25-24; עמ' 60, ש' 5-4; עמ' 63, ש' 36-34. ראו גם תמלול העימות, ת/40, חלק ראשון, עמ' 4). הנפגעת גם הדגימה, פיזית, את הדברים: "כשהוא עם היד שלו מתחת למכנס שלי אני לקחתי את יד ימין שלי... והזזתי אותה ככה (העדה מדגימה באמצעות תפיסת פרק כף היד בכף היד השנייה ומשיכת היד אחורנית)": עמ' 16, ש 20-15; "אני עשיתי 'לא' מספר פעמים, אמרתי לו 'לא' מספר פעמים, הוצאתי לו את היד מספר פעמים. אין פה פרשנות אחרת, אין מצב שהוא לא הבין" (עמ' 66, ש' 37-34). אכן, כפי שקבע בית הדין קמא, הנפגעת תיארה "סיפור קוהרנטי וברור, נטול הגזמות ומלא בפרטים ובהדגמות גופניות תואמות" (ע"פ 1139/23 פלוני נ' מדינת ישראל, פסקה 38 (13.3.2024); ע/37,36/24 סרן אבו סויד נ' התובע הצבאי הראשי, פסקה 43, והאסמכתאות שם (2024)).
42. עוד מסרה הנפגעת, כי מלבד הנגיעות בישבנה, נגע המערער בבטנה, ואמר "שהוא מאוד אוהב ללחוץ את הבטן", ובנוסף, כשדגדגה אותו, המערער "לקח את היד שלי ושם על איבר המין שלו מעל המכנס ואני ישר לקחתי את היד שלי ובעצם עם שתי הידיים דגדגתי את [טור'] שלו" (עמ' 17 לפרוטוקול, ש' 8-3). כפי שציין בית הדין קמא, בהודעתה הראשונה של הנפגעת במצ"ח, לא ציינה כי המערער הניח את ידה על איבר מינו. כפי שהסבירה, בהמשך חקירתה במצ"ח (ס/8, ש' 319-315), הדברים הלכו והתבהרו לה ככל שנזכרה באירוע. ואכן, כאשר הוצגה לה שם טענתו של המערער, כי היא שנגעה בו באיבר מינו, שללה זאת ותיארה כיצד המערער נטל את ידה, הניח אותה על איבר מינו "ופשוט הזזתי את היד בחזרה במקום ואמרתי לו 'לא'" (ס/8, ש' 125-117. ראו גם בתמלול העימות עם המערער, חלק ראשון, עמ' 8). לכך יש להוסיף, כי המערער עצמו, באמרתו ת/5, טען כאמור כי הנפגעת נגעה באיבר מינו מרצונה, ובעת שעשתה כן, ידיו היו על רגלה (קרי, מבלי שהיה מעורב במגע באיבר מינו). אלא שבהמשך, הסתבך בתשובות התומכות בעדותה ("שאלה: כשהיא נגעה לך באיבר מין איפה הידיים שלך היו? תשובה: על הרגל שלה. שאלה: זוכר איזה יד שמת? תשובה: שמאל. שאלה: היד שלך הייתה על היד שלה שנגעה באיבר מין? תשובה: לא יודע, לא נראה לי. יכול להיות אולי". שאלה: כן או לא? תשובה: עשיתי לה 'קיצי' בזמן שהיא נגעה בי... שאלה: איפה בדיוק 'קיצי'? תשובה: ביד שלה, ברגל": ש' 27-15). זאת ועוד: ניסיונה של ההגנה להיבנות מן המגע האקראי של הנפגעת בסמוך למפשעתו של טור' שלֵו, כאשר דגדגה אותו, כדי לטעון כי אכן נגעה במכוון באיבר מינו של המערער - אף הוא אינו עולה בקנה אחד עם דבריו של המערער עצמו, אשר מסר בבית הדין כי "היא לא נגעה לו [לטור' שלֵו] באיבר, כאילו תוך כדי הדגדוגים היא נתנה לו מכה כזו... לא בכוונה... נגעה לו בטעות" (עמ' 358 לפרוטוקול, ש' 25 - עמ' 359, ש' 9).
43. הנפגעת הייתה עקבית גם בכך שבחלקו השני של האירוע, המערער ניסה "לשכנע אותה לרדת לו", וכשאמרה לו ש"זה קצת כמו בגידה בבן הזוג שלה", אמר לה "שזה לא ייחשב בגידה אם היא ממש רוצה את זה", ובהמשך לכך החל לנשק אותה בפיה, כשבכל פעם דחפה אותו ו"כל דחיפה מרגיש לי שיותר קשה לדחוף אותו, מרגיש שהוא נכנס לאמוק" (חקירתה הראשית, עמ' 18, ש' 22-17. בחקירה הנגדית: עמ' 42, ש' 25-14; עמ' 62, ש' 17-8, ש' 43-29; עמ' 68, ש' 36-35; עמ' 69, ש' 6-5. תמליל העימות, ת/40 חלק שני, עמ' 10). כפי שציינה, "אני לא זוכרת בדיוק באיזשהו שלב, אני זוכרת שהכנסתי את עניין בן הזוג כדי להדגיש את ה'לא' שלי": עמ' 72, ש' 42-1. ראו גם תמליל העימות, ת/40, חלק שני, עמ' 5). לאחר מכן, נטל המערער את ידה, והניחה על איבר מינו, מעל המכנס, בעוד היא חשה "מנותקת, פיזית הגוף שלי שמה אבל המוח שלי היה בכל מיני מקומות שונים שאני לא ארגיש [ש]אני בסיטואציה הזאת כמעט". המערער עזב את ידה ואז הוריד את מכנסיו ותחתוניו, נטל שוב את ידה, הניחה על איבר מינו החשוף והניע אותה. בשלב זה, 

"הוא לקח את יד ימין שלו ושם אותה על הראש [ש]לי פה... תופס לי בשיער ממש ממש חזק, מקרב את השפתיים שלי לאיבר שלו, אני לא פתחתי את הפה, אני לא רציתי, אחרי שהוא ראה שאני לא פותחת את הפה הוא הרים את הראש שלי [כ]שהוא עדיין מחזיק בשיער שאני אסתכל לו בעיניים ואומר לי שאם אני לא באמת רוצה זה לא יקרה אבל בטון שלא באמת מתכוון למילים האלו. אחרי זה הוא החזיר את הפה שלי, השפתיים לאיבר שלו [כש]הוא מחזיק הרבה יותר חזק בשיער שלי ואני הרגשתי כאילו קצת יותר כוח והשערות שלי ייתלשו מהמקום, זה היה ממש חזק, כשהוא עשה את זה אני פשוט הרגשתי שאין לי עוד משהו אחר לעשות חוץ מלפתוח את הפה, לא ידעתי לאיזה עוד חוזק זה יכול להגיע וגם לא רציתי לדעת אז פתחתי את הפה. הוא עשה עם הראש שלי כשהוא מחזיק את השיער שלי את התנועות של אחורה קדימה, כשהוא החזיק לי את השיער והסתכלתי לו בעיניים הוא לקח את אגודל שמאל שלו ושם לי את זה על השפתיים התחתונות שלי ואמר לי שהוא רוצה לגמור לי בפה... אז הוא עשה את התנועה עם הראש שלי, הוא גמר לי בפה ואני ירקתי את הגמירה לצד שמאל שלי, היה לנו בקבוק מים שם... אז שתיתי ואז אמרתי לו שזה לא מרגיש לי בסדר מה שהיה ושאני לא רציתי את זה, ואז הוא אמר לי שאם באמת לא הייתי רוצה את זה הייתי יכולה פשוט לקום וללכת, אני לא עניתי על זה, לא ממש ידעתי איך להגיב שהרגשתי קפואה כזה שלא באמת יודעת מה לעשות. פשוט אמרתי לו שאני עייפה ואני רוצה ללכת לישון, אז הוא ליווה אותי למגורים שלי...
...
ת: אמרת שה[מערער] אמר לך שאם את לא היית רוצה יכולת לקום וללכת, למה לא הלכת?
ע: לא הרגשתי כאילו אני יכולה לקום, תגובה של הגוף שלי, של המוח שלי זה פשוט להתנתק מהסיטואציה ולחשוב שאני לא שם, פשוט הרגשתי מאוד קפואה ולא הרגשתי שאני יכולה לעשות משהו חוץ מלהגיד את מה שאמרתי שזה לא בסדר".
(הדגשות הוספו, חקירה ראשית, עמ' 18, ש' 46-31, עמ' 19, ש' 20-17. בחקירה הנגדית: עמ' 48, ש' 28-26; "אמרתי לו שאני לא רוצה, שזה לא מרגיש לי בסדר, שזה לא בסדר שזה הולך להיות": עמ' 51, ש' 24-23; עמ' 54, ש' 40-30; "הקיפאון שלי היה שאני לא מסוגלת לקום, לא לדחוף, לא מסוגלת לעשות עוד משהו חוץ מלסגור את הפה כי אני לא מעוניינת": עמ' 62, ש' 14-13).

44. בניגוד לנטען בערעור ההגנה, הנפגעת פירטה, כבר במצ"ח, על הכוח שהפעיל כלפיה המערער, בכך שאחז את שערה, תוך כדי וביתר שאת לאחר שהניח את אצבעו על שפתיה, עד שפתחה עקב כך את פיה (ס/6, ש' 435-431). כפי שציינה, כבר במצ"ח, כאשר אמר לה המערער "אם את רוצה זה לא יקרה", תפס את השיער "יותר חזק מקודם", מבלי להרפות, ואחיזתו הלכה והתחזקה (ס/8, ש' 268-260, ש' 299-296). גם בעימות ביניהם, הטיחה הנפגעת במערער כי "גרם לה לרדת לו", בזמן שתפס את ראשה בחוזקה, כאשר היא חשה מנותקת (תמליל העימות, ת/40 חלק שני, עמ' 22-21, עמ' 25). 
45. הנפגעת שבה והכחישה את טענת המערער, כי הסכימה לאקט אוראלי נוסף לאחר מכן (חקירתה הנגדית, עמ' 49, ש' 23-2; תמליל העימות, ת/40 חלק שני, עמ' 22-19, 24, 26, 28). הציטוט המדויק של הנפגעת בעניין זה מן השחזור במצ"ח (חלק ג', דקות 2:33-2:15) אינו - כנטען על ידי ההגנה - סירוב שלה לבצע במערער שוב מין אוראלי בשל עייפות גרידא, אלא של סירוב, בפני עצמו, לצד העייפות: "הוא אמר שהוא רוצה שוב פעם, אמרתי לו שאני לא רוצה ואני רוצה ללכת לישון, שאני עייפה". נראה כי לא בכדי, לא נחקרה הנפגעת על כך בחקירתה הנגדית, על אף שאלות אחרות שנשאלה בעניין השחזור (עמ' 43, ש' 42-39; עמ' 77, ש' 29-26).
46. אין מקום, אפוא, לקרוא פרשנות אחרת לדבריה של הנפגעת, כעתירת ההגנה, מלבד כזו של התנגדות, מילולית (גם אם, מטעמיה של הנפגעת, בקול נמוך), ופיזית, למגע החוזר בישבנה ולהנחת ידה על איבר מינו של המערער, בחלקו הראשון של האירוע; אי הסכמה מילולית לקיום אקט אוראלי, בהזכירה את בן זוגה, והתנגדות פיזית, בדרך של דחיפות חוזרות ונשנות, לניסיונות לנשקה בחלקו השני של האירוע; פאסיביות, תוך שהיא חשה "מנותקת", כאשר הניח בהמשך את ידה על איבר מינו, מעל ומתחת למכנסיו, וכניעה ופתיחת הפה לצורך האקט האוראלי, לאחר שהמערער אחז בשערה בכוח, ואף חיזק את אחיזתו בשערה, עד כדי שחשה כי ייתלש. 
ואמנם, כפי שנפסק, 

"אין לקבל בהקשר זה את טענות המערער כי היה על בית המשפט להסיק כי המתלוננת הביעה את הסכמתה ואת רצונה לביצוע המעשים. על פי גרסת המתלוננת שנמצאה כאמור מהימנה, היא בכתה, נאבקה במערער והבהירה כי אינה מעוניינת בקיום יחסי מין אוראליים עד אשר בשלב מסוים נכנסה למצב של 'קיפאון'. הלכה היא כי די בהבעת אי-הסכמה מילולית כדי ללמד על אי-הסכמה למגע מיני. אכן, בית המשפט קבע כי לא ניתן לשלול מעבר לספק סביר את האפשרות כי שלב ההתנגדות האקטיבית היה 'קצר יחסית', אולם במקרים מסוימים יש גם בהתנהגותו הפסיבית של הנפגע כדי להצביע על היעדר הסכמה מצדו למגע המיני, ודי בכך שניתן להסיק ממכלול הנסיבות על היעדר הסכמה... יפים לעניין זה הדברים שנקבעו בע"פ 5938/00 אזולאי נ' מדינת ישראל, פ"ד נה(3) 873 (2001), שכאילו נכתבו לענייננו:

'לא היה די בהתנהגותה הפסיבית [של המתלוננת – ד.מ.], שאין עמה מילים או מעשים ואשר באה לאחר שהביעה התנגדות מפורשת לקיום יחסי-המין, כדי להתיר למערער להניח כי היא חזרה בה מסירובה... העובדה שהמתלוננת נתקפה שיתוק, קיפאון ופחד כאשר המשיך המערער במעשיו, לא היה בה בשום פנים כדי להתיר לו להתעלם מן ההתנגדות שהביעה תחילה. לא הייתה זו הסכמה שבשתיקה, כי אם קיפאון שבכניעה. לא כל ויתור על התנגדות מבטא הסכמה. המערער לא היה רשאי לפרש את התנהגותה כהסכמה. התנהגותה הקפואה של המתלוננת, שבאה בהמשך להתבטאות מפורשת מפיה בדבר היעדר הסכמה, ביטאה כניעה ולא הסכמה, פחד ולא חפץ' (שם, עמ' 911 וכן עמ' 889-887)".
(ע"פ 6722/22 פלוני נ' מדינת ישראל, פסקה 37. ההדגשות הוספו (10.9.2023). בקשה לדיון נוסף נדחתה: דנ"פ 7193/23 פלוני נ' מדינת ישראל (9.11.2023)).

47. בית הדין קמא ציין אמנם, כי אמירתו של המערער לנפגעת, תוך שאחז בראשה, "אם את לא רוצה זה לא יקרה", מלמדת לפחות על עצימת עיניים מצידו, באופן המחייבו לקבל את הסכמתה הברורה לאקט האוראלי. ברם, לאור התנגדותה החוזרת ונשנית של הנפגעת לנגיעותיו בה, לאורך הערב, וכניעתה, הלכה למעשה, לכוח שהפעיל עליה עת אחז בשערה, כך שפתחה את פיה - הרי ש"למקרא הקביעות העובדתיות שבדעת הרוב, לא יכול להיות ספק כי היסוד הנפשי שהתקיים במערער הוא מודעות מלאה ליסוד היעדר ההסכמה" (ע"פ 6671/23 פלוני נ' מדינת ישראל, פסקה 27 לפסק דינו של כב' השופט כבוב. ההדגשה במקור (1.9.2024)); "במצב דברים זה אין אנו נדרשים כלל לבחון עצימת עיניים, שכן מי ששומע סירוב, וממשיך במעשיו, אינו עוצם עיניו לסירוב, אלא פועל בהעדר הסכמה ביודעין... במערכת היחסים שבין אנשים בשר ודם די באמירת 'לא' על מנת להביע אי-הסכמה, ואין מקום לקבוע דרישות נוספות לעניין טיב ההתנגדות" (שם, פסק דינו של כב' השופט גרוסקופף).
48. בחשש שהביעה הנפגעת, כאשר ביקשה לאחר מכן ש"ישאירו את זה ביניהם", מפני "השם שזה יכול להוציא לה" ביחידה (חקירתה הנגדית, עמ' 80, ש' 29-25), או בתחושתה כי הייתה זו בגידה בבן זוגה, אין כדי לשנות את אופי האירוע. כפי שהבהירה הנפגעת עצמה, "ממש ממש בהתחלה זה גרם לי להרגיש שזו בגידה כי הייתי עם הבן זוג שלי אז והרגשתי עם זה שזה לא בסדר ואז הבנתי שזו לא בגידה כי זה לא משהו שאני רציתי אותו. זה לא משהו שהיה מרצון בשום שלב של האירוע. והבנתי את זה אחרי זה, שזה לא באמת בגידה כמו שחשבתי על זה מההתחלה כי זה לא היה מרצון" (חקירתה הנגדית, עמ' 79, ש' 7-4, ש' 22-20. ההדגשה הוספה). בדין קבע בית הדין קמא כי משנפגעת העבירה לא שיתפה את בן זוגה בפרטי ההתרחשות, נפרדה ממנו ביוזמתה בסמוך לאחר האירוע, ועמדה על תלונתה בבית הדין גם בחלוף כשנה - הדברים אינם מתיישבים עם עלילת שווא כדי להסתיר "בגידה", כטענת ההגנה. 
49. טענתה הנוספת של ההגנה בערעור, כאילו הנפגעת בדתה עלילה לאחר שלמדה מפיו של טור' שלֵו כי המערער סיפר על המפגש המיני לאדם אחר - אינה מתיישבת עם הודעה קולית, מיום 24 ביוני 2024, חמישה ימים לאחר האירוע, ששלחה לחברתה טור' ליאל. בהודעה זו, אמרה הנפגעת כי תשאל את טור' שלֵו אם הבחין בדבר מה, "כי הוא היה ממש לידו כשהוא [המערער] נגע בי" (ס/19, קבצים 3-1). כפי שמסרה בעדותה, כך אכן עשתה (עמ' 47, ש' 23 - עמ' 48, ש' 2). גם מעדותו של טור' שלֵו עולה, כי הנפגעת התקשרה אליו כשבוע לאחר המקרה, ביקשה שיגיע למגורים ושם סיפרה לו כי המערער ניסה לגרום לה, בכוח, לבצע בו מין אוראלי (עמ' 221, ש' 14 - עמ' 222, ש' 14). בעדותה של הנפגעת סיפרה, כי בפגישתה עם טור' שלֵו, שמעה ממנו כי המערער סיפר כי "הנהגת החדשה", כלומר היא, "ירדה לו מרצונה" (עמ' 80, ש' 38-30). מכאן, כי ההודעה הקולית, שבה נשמעת הנפגעת, בזמן אמת, אומרת כי תשאל את טור' שלֵו אם הבחין במעשיו של המערער - קדמה לפגישה שבה שמעה מטור' שלֵו כי המערער מפיץ את הדברים לגביה. 
50. כך או כך, אף אילו ביקשה הנפגעת "להשיב למערער כגמולו" על הפצת הסיפור - הרי שגם הנחה זו אינה מתיישבת עם ההיקף המצומצם של המעשים המיניים שייחסה לו, ועם דבריה כי הכוח שנקט כלפיה הופעל בחלקו השני של האירוע, באקט האוראלי בלבד. משלא העצימה או הפריזה בפרטים - משמש הדבר נדבך נוסף לאמון שניתן בעדותה (ע"פ 5920/13 אטלן נ' מדינת ישראל, פסקה 19 (2.7.2015); ע"פ 57885-03-25, 61038-03-25 סג"ם מגנאג'י נ' התובע הצבאי הראשי, פסקה 52 (2025)). 
51. בנסיבות כוללות אלה, משלא נמצא ביסוס לשתי טענות המניע שהעלתה ההגנה, גם "העדרו של מניע ממשי להעליל על הנאשם יכול לשמש תימוכין למהימנות המתלוננת" (ע"פ 1072/15 שייניס נ' מדינת ישראל, פסקה 33 (10.11.2015); ע/68/24 רס"ל טספאי נ' התובע הצבאי הראשי, פסקה 29 (2025)).
52. עקביות גרסתה של הנפגעת - בבית הדין, במצ"ח ואף קודם לכן, בדברים שמסרה לבני משפחה, חבריה, מפקדה הישיר וממונת היוהל"ם ביחידה (עדים שעל מהימנותם לא חלקה ההגנה, בבית הדין קמא וגם בערעור) - מחזקת אפוא את מהימנותה (ע"פ 7063/14 רבאיעה נ' מדינת ישראל, פסקה 12 (19.11.2015); ע"פ 6722/22 פלוני הנ"ל, פסקה 22). הפרטים שנוספו על ידי הנפגעת, לאחר שעומתה במצ"ח עם אמרת המערער (ה"דגדוגים" בחלקו הראשון של האירוע, או הנחת רגלה על המערער), לא היו ב"גרעין הקשה" של האירוע שאותו תיארה; והפרטים שאישרה בחקירתה הנגדית, לעומת הודעותיה במצ"ח (היותה היוזמת של המשך השיחה עם המערער, בחלקו השני של האירוע, ובקשתה-שלה מן המערער "להשאיר את הדברים ביניהם") אכן אינם נוחים לה, כפי שציין בית הדין קמא, וככאלה, יש גם בהם כדי לחזק את מהימנותה (ע"פ 6443/23 פלוני נ' מדינת ישראל, פסקה 18 (9.12.2025)).
53. למעשה, "דווקא חזרה פרטנית ומדויקת על פרטי אירוע קשה ומכאיב כמו האירועים שבענייננו, פעם אחר פעם, עשויה, במקרים מסוימים, לעורר ספקות באשר למהימנותה של העדות, העלולה להתפרש כתוצאה של שינון של פרטי האירוע, ולא כעדות הניתנת באופן 'טבעי' ומתוך ניסיון לספר את אשר אירע באמת" (ע"פ 3259/15 ברק נ' מדינת ישראל, פסקה 17 (30.3.2016)). ואמנם, "בית המשפט: לא מצפה מנפגעי העבירה להיות 'מכשיר דיוק אוטומטי', אינו 'מדקדק' בסתירות ובאי דיוקים ומסתפק בגרעין האמת ואף בגרעין הקשה שבגרסת המתלונן; לא נותן משקל, או נותן משקל מופחת, לעובדה שמדובר בגרסה מתפתחת אל מול הגרסאות הראשונות במשטרה; לא נותן משקל, או נותן משקל מופחת לשיהוי ולכבישת העדות; לא בהכרח שוקל בפלס ההיגיון ולא בוחן בעיניים רציונליות את התנהגות נפגע העבירה לפני או אחרי אירוע הפגיעה; חורג מהכלל האוסר עדות שמיעה" (ע"פ 6681/23 מדינת ישראל נ' הייב, פסקה 15 לפסק דינו של כב' הנשיא עמית. ההדגשות במקור (10.11.2024). ראו גם עפה"ג 72682-12-25 פלוני הנ"ל, פסקה 20; ע/1/20 רנ"ג ישראלי נ' התובע הצבאי הראשי, פסקה 73 (2020)). הטעם לכך "נעוץ במאפיינים המיוחדים של עבירות מין - בפרט, בטראומה הייחודית שנלווית להן אצל קורבנות העבירה - המובילים לעתים לאי-דיוקים וחוסר עקביות בגרסתם" (עפה"ג 24996-04-25 פלוני נ' מדינת ישראל, פסקה 18 (31.8.2025); ע"פ 29372-01-26 רס"ב רכאב נ' התובע הצבאי הראשי, פסקה 48 (2026)).
54. כפי שנפסק, הבחינה הפנימית של עדות הנפגעת עוסקת גם ב"תיאוריה הייחודיים בנוגע לתחושותיה במהלך האירוע ולאחריו - הקיפאון שחשה במהלך האירוע, ריחו של המערער, תחושת הגועל שאחזה בה, הטעם שנותר בפיה משך זמן רב, הכעס על עצמה על כך שלא התנגדה ביתר עוז, כמות המקלחות שעשתה לאחר האירוע ושריפת בגדיה" (ע"פ 6722/22 פלוני הנ"ל, פסקה 22. ראו גם ע/26,18/22 רס"ן קלימי נ' התובע הצבאי הראשי, פסקה 53 (2023)). בענייננו, גרעין האמת בעדותה של נפגעת העבירה ניכר בתיאור המובא לעיל, של קיפאון ו"התנתקות המוח מהסיטואציה"; ובתיאורים (עמ' 19 לפרוטוקול, ש' 9-2), כיצד לאחר האירוע "נכנסתי להתקלח כי רציתי להוריד ממני את הדברים, את ההרגשה"; כיצד למחרת, לאחר שלא הצליחה לישון, אמרה לה חברתה שהיא חיוורת, "ואני אמרתי שהכל יהיה בסדר כי לא ממש רציתי לדבר על זה, במוח שלי עוד לא ממש הבנתי את כל הסיטואציה אבל הגוף שלי כן הגיב לזה"; כיצד בהמשך לכך, כאשר הבחינה בטור' שלֵו, "בזמן שאני מדברת איתו אני מרגישה בחילה ממש ממש חזקה ופשוט רצה לשירותים של המחלקה ומקיאה את הנשמה שלי. זאת הייתה התגובה של הגוף שלי למקרה"; וכיצד חשה "לא טוב עם עצמי שנתתי לעצמי לקפוא ובאמת שזה יקרה" (עמ' 21, ש' 29-24). האשמה עצמית זו, המאפיינת נפגעות תקיפה מינית, עשויה לחזק גם היא את מהימנותה של הנפגעת (ע"פ 4087/19 פלוני נ' מדינת ישראל, פסקה 19 (28.4.2022); ע/20/22 יגר נ' התובע הצבאי הראשי, פסקה 110, והאסמכתאות שם (2023)).
55. ועוד: כאשר הנפגעת תיארה בחקירתה הנגדית כיצד אחז המערער בראשה, וחיזק את אחיזתו בה עד שפתחה את שפתיה - עשתה זאת בעודה רועדת (עמ' 54, ש' 40-30). אין זאת אלא, לכן, ש"קביעתו של בית המשפט באשר לאמינות גרסת המתלוננת נטועה היטב בהתרשמותו הבלתי אמצעית מתיאוריה שנתפסו על ידו כאותנטיים" (ע"פ 6722/22 פלוני הנ"ל, פסקה 21. ההדגשה הוספה). 
56. אף שלא הייתה מניעה עקרונית להרשיע את המערער על בסיס עדותה היחידה של הנפגעת (סעיף 54א(ב) לפקודת הראיות [נוסח חדש], התשל"א-1971; ע"פ 201/20 ליברטי נ' מדינת ישראל, פסקה 23 (3.2.2022)), מצא בית הדין כי "גרסתה בקשר להשתלשלות האירוע כמו גם באשר למצבה הנפשי לאחריו נתמכה בעדויות קרוביה ומכריה" (ע"פ 6722/22 פלוני הנ"ל, פסקה 28). בכייה של הנפגעת במהלך גביית הודעתה במצ"ח, וההפסקה שנערכה באותה חקירה, כאשר התקשתה לדבר, בתיאור האקט האוראלי (ס/6, ש' 336, 322 בהתאמה), לצד הרעד החוזר, הנזכר לעיל, במהלך תיאור האקט בחקירתה הנגדית (והתפרצותה בבכי, מוקדם יותר באותה ישיבה: עמ' 40, ש' 13), אף הם בבחינת חיזוק למהימנותה, שכן "גם זעזוע נפשי אשר מקבל ביטוי חיצוני במועד מאוחר יותר, ובכלל זה בעת שהנפגעת נדרשת להתייחס למעשה העבירה, יכול לשמש כראיה לסיוע" (ע"פ 6038/21 פלוני נ' מדינת ישראל, פסקה 72 (5.1.2023); ע/3,1/23 רס"ן סונגו נ' התובע הצבאי הראשי, פסקה 114 (2023)). 
57. חיזוקים נוספים, בסמוך לאירועים (ראו עפה"ג 72682-12-25 פלוני הנ"ל, בפסק דינו של כב' הנשיא עמית), ניתן למצוא גם בהתכתבויות עם בנות משפחתה על כך שהיא מבקשת לשתפן, שלא בטלפון, ב"משהו חשוב ממש"; בהתכתבויות ובהודעות הקוליות הנזכרות לעיל, עם חברתה טור' ליאל, עוד קודם לפתיחת החקירה, שבהן הנפגעת מזכירה כאמור כי טור' שלו "היה ממש לידו כשהוא [המערער] נגע בי" (ס/19, קבצים 3-1); ובהתכתבות עם ממונת היוהל"ם, אף היא לפני פתיחת החקירה, על כך שהקיאה למחרת האירוע, "כנראה כי [המערער] גמר לי בפה" (ת/17). תיאור אחרון זה נזכר גם בדבריו של טור' שלֵו (שזכו לאמונו של בית הדין), שלפיהם הבחין בנפגעת למחרת האירוע, כאשר נראתה חיוורת ו"שהיא רוצה להקיא", והיא אכן ניגשה לחדר השירותים. 
58. לעומת האמון שניתן בעדותה של הנפגעת, נמצאה גרסתו של המערער בלתי מהימנה. גם בהתרשמות בלתי אמצעית זו של בית הדין קמא מצאנו שלא להתערב, בשים לב, למשל, לפתלתלות תשובותיו ולכך שלא מסר תשובה ברורה, חרף שאלות רבות (עמ' 376-373 לפרוטוקול), כיצד הוא מיישב בין טענתו כי בשום שלב, לא אמרה לו הנפגעת ליד טור' שלֵו את המילה "לא" - בעוד באחד השלבים במצ"ח מסר כי אמרה "לא ליד [טור'] שלֵו". בדומה להסתבכותו בתשובות באמרה ת/5, שמהן עולה כי יכול שנגע בידה של הנפגעת בחלקו הראשון של האירוע, בעת שאחזה - לדבריו, מיוזמתה - באיבר מינו (ראו פסקה 42 לעיל) - שב המערער והסתבך, באותה אמרה, כשנשאל אם הזיז בחלקו השני של האירוע את ידה של הנפגעת, כפי שטענה, כדי שתרגיש את איבר מינו שבזקפה. תשובתו אכן קושרת אותו לאחיזת ידה הנוגעת באיבר מינו: "תשובה: לא נגעתי לה ביד במטרה זאת. שאלה: אז לאיזה מטרה כן נגעת לה ביד. תשובה: עשיתי לה 'קיצי'" (שם, ש' 699-696). 
59. כפי שציין בית הדין קמא, טענתו של המערער כי שב ושאל את הנפגעת לרצונה, לאורך כל האירוע, אינה מתיישבת עם היוזמה שייחס לה לקיים עמו מגע מיני. כך, טען למשל כי לאחר שאמרה לו כי תעזור לו להגיע לפורקן, אך ביקשה שלא יספר על כך כי היא אוהבת את בן זוגה - שב ושאל אם "את רוצה? אם אין לך רצון אני לא אהנה מזה", והנפגעת השיבה שהיא רוצה (ת/4, ש' 465). כשהוריד את מכנסיו, אמרה לו הנפגעת שהדבר מזכיר לה את בגידתו של אביה באמה, והוא "שאל אותה כמה פעמים אם היא רוצה". היא חשבה על כך והשיבה "כן אבל אל תספר לאף אחד". לטענתו, אף הרים שוב את מכנסיו, ואמר לנפגעת "שאם לא בא לך ולא מרגיש לך נכון, אז אל תעשי מה שלא בא לך", ואז הסכימה, בתנאי, כאמור, שלא יספר על כך: "הכל היה בהסכמה מלאה והיא נשאלה כמה פעמים" (ת/4, ש' 520-516; "ראיתי שהיא מהססת, הרמתי את המכנסיים ושאלתי את רוצה או לא רוצה והיא אמרה שהיא רוצה ושלא אספר לאף אחד אז הורדתי שוב והיא התחילה": שם, ש' 617-616. וכן בת/5, ש' 598-581). כפי שהסביר, הוא שב ושאל אותה במהלך האירוע, האם היא רוצה בדברים, משום ש"ניסיתי לשכנע את עצמי בגלל שיש לה חבר... גם אבא שלה, בגלל שהיא סיפרה לי על אבא שלה" (חקירתו הנגדית, עמ' 387, ש' 36-13). אלא שבהינתן היוזמה שגילתה לדבריו, לאורך כל הערב, לשוב ולגעת למשל באיבר מינו - ההסבר כאילו החלה להסס, והוא ביקש לוודא את רצונה, אינו משכנע ומעורר תמיהה. 
60. בוודאי אמורים הדברים ביחס לטענתו של המערער, כאילו גם במהלך האקט האוראלי שב ושאל את הנפגעת "את רוצה?" והיא השיבה בחיוב ("כשהוא היה אצלה בפה שאלתי אותה 'את רוצה' והיא אמרה לי כן": ת/4, ש' 473-472) - כאשר באותה נשימה טען, כי גילתה אקטיביות רבה במהלך האקט המיני, ולכן כלל לא נזקק לאחוז בראשה, כפי שטענה: "אם היא עושה את העבודה מה יש לי לגעת בה" (ת/4, ש' 547-537). כל שעשה, לדבריו, הוא "להזיז לה את השיער אחורה", משום שהדבר הפריע לו (ת/5, ש' 651-648; עדותו בבית הדין, עמ' 334, ש' 23-22). לטענתו, ובניגוד לדבריה כי שערה היה אסוף - שערה היה פזור (ת/5 ש' 711-710, 722-721). הוא גם לא קירב את ראשה לאיבר מינו, אלא "היא קירבה את עצמה" (ת/5, ש' 659-652). בזמן המין האוראלי הסתכלה בו הנפגעת "בחושניות" (ת/5, ש' 669-671), וביצעה את האקט "עם מאוד חשק" (ש' 709, 742-741; ת/4, ש' 504: "עם כל החשק שבעולם כאילו אני בן זוג שלה"). גם בחקירתו הנגדית, אישר כי "מאיך שזה היה מצד שלה הבנתי שכן, שהיא נהנתה מזה" (עמ' 385, ש' 36). עם זאת, סתר עצמו לגבי הגעה לפורקן בפיה - שכן באמרתו, טען כי שאל אותה היכן להגיע לפורקן, והיא "אמרה לגמור לה בפה" (ת/4, ש' 474); בעדותו, לעומת זאת, ציין כי שאל אותה אם "לגמור בפה?" והיא "סימנה לו עם הראש שכן": עמ' 331 לפרוטוקול, ש' 35-33). 
61. לטענת המערער, הנפגעת לא אמרה לו לאחר מכן "שלא רצתה את זה ושזה לא בסדר" - אלא אדרבה, אמרה לו שהיא אוהבת את איבר מינו (ת/5, ש' 672-670). הוא אף שאל אותה אם היא "רוצה עוד פעם", והיא השיבה בחיוב ועשתה כן, אך "התעייפה והפסקתי" (ת/4, ש' 476-459, ש' 501-496, ש' 644-643). לטענת המערער, למרות "תהיות" שעלו לו, המעשים נעשו מרצונה של הנפגעת ("מה יש לי להפסיק בזמן שהיא ממשיכה לגעת בי. וגם אמרה לי שהיא רוצה לצאת איתי גם אחרי הצבא": ת/5, ש' 639-626). עוד הכחיש המערער כי אמר לנפגעת "שאם היא לא הייתה רוצה היא הייתה פשוט קמה והולכת", שכן "מה יש לי להגיד לה היא רצתה" (ת/5, ש' 681-680).
62. על כל פנים: כאשר עומת בבית הדין עם דבריו הנזכרים בחקירה (ת/4, ש' 472), כאילו גם כשאיבר מינו בפיה, שאל אם היא רוצה בכך - שינה המערער מדבריו, ופעם אחר פעם ציין "אני לא זוכר את זה בכלל", "לא זוכר את זה בכלל", "אני לא זוכר שזה קרה בכלל", "לא זוכר" (עמ' 388, ש' 28-16). כלומר, המערער כלל אינו טוען שאמר לנפגעת, במהלך האקט האוראלי, "אם את רוצה זה לא יקרה" (ויוזכר, כי האמירה הוכחשה על ידיו גם בגדר הכפירה, שאותו שב ואישר בחקירתו הנגדית - עמ' 336, ש' 22-20). ניסיונה של ההגנה לטעון בערעור כי אמירה זו, הנזכרת בעדותה של הנפגעת בלבד, מגלמת בירור שערך המערער, במהלך האקט, להבהרת רצונה, באופן המתיישב עם קבלת הסכמה ולא עם כפייה - הוא אפוא בבחינת טענה עובדתית חלופית: "עצם הצבתן של שתי הטענות האמורות בעת ובעונה אחת, ומבלי להתייצב מאחורי אחת מהן, מפחיתה ממשקלן" (ע"פ 9536/11 סרור נ' מדינת ישראל, פסקה 71 (16.9.2014); ראו גם ע"פ 9207/23 פלוני נ' מדינת ישראל, פסקה 25 (2.5.2024); ע"פ 9109-01-25 סמל אסייג הנ"ל, פסקה 40).
63. לבסוף, משמצאנו כי קיימת תשתית ראייתית מספקת להוכחת אשמתו של המערער, "אין בקיומם של מחדלי חקירה כשלעצמם כדי להוביל לזיכויו... במקרה דנן, אף אם ישנם חָסַרים שונים בחומר הראיות, אין בהם כדי לקפח את הגנתו של המערער או לפגוע ב'יש' הראייתי" (ע"פ 5136/22 לוקר נ' מדינת ישראל, פסקה 357 (10.11.2024); ע"פ 36438-07-25, 61475-07-25 טור' שיש נ' התובע הצבאי הראשי, פסקה 42 (2026)). ההגנה הלינה כזכור על אי החרמתן של תכתובות בין הנפגעת לבין שלושה מעדי התביעה, שלמדו מפיה כי יזומנו לחקירה - חברה של הנפגעת ביחידה סמ"ר שמעון, חברתה טור' ליאל וטור' שלֵו. אלא שהללו נחקרו על כך בעדותם בבית הדין. סמ"ר שמעון ציין, כי הנפגעת לא אמרה לו מה מסרה במצ"ח (עמ' 261-259 לפרוטוקול). מעדותו של טור' שלֵו עולה כי כל שכתבה לו הנפגעת היה כי יזמנו אותו לעדות, ו"יקראו לו והיא לא יודעת מתי בדיוק" (עמ' 222, ש' 30-27). גם הנפגעת ציינה, בחקירתה הנגדית, כי שלחה לטור' שלו הודעה "שהוא כנראה יבוא שיחקרו אותו כי הוא עד", ועשתה זאת משום ש"לא ידעתי שאסור לי עדיין" (עמ' 55, ש' 40-35; וכן עמ' 48, ש' 10-7). לא זו אף זו: טור' ליאל הקריאה בעדותה, תוך שהדברים הוכתבו לששה עמודי פרוטוקול (עמ' 288-283) את התכתבויותיה עם הנפגעת, מחודש יוני 2024 ועד חודש אפריל 2025. מחדלי החקירה, ככל שקיימים בעניין זה, רופאו אפוא בהליך עצמו (ע"פ 846/10 בדווי נ' מדינת ישראל, פסקה 69 (14.7.2014); ע/40/20 רס"ל כהן נ' התובע הצבאי הראשי, פסקה 68 (2020). בקשת רשות ערעור נדחתה: רע"פ 1510/21 כהן נ' התובע הצבאי הראשי (5.5.2021)). בנסיבות אלה, "לא עלה בידי המערער להסביר במה השפיעו מחדלי החקירה הנטענים (ככל שאכן התרחשו) על יכולתו להתגונן" (ע"פ 5942/23 סאלימה נ' מדינת ישראל, פסקה 24 (20.8.2025)).


הערעור על הכרעת הדין - סיכום
64. בדין, לא חלקה ההגנה על כי ככל שלא נתערב בממצאי המהימנות, עונים המעשים המתוארים בגרסתה של נפגעת העבירה על יסודותיה העובדתיים והנפשיים של עבירת המעשה המגונה, לפי סעיף 348(ג) לחוק העונשין, תשל"ז - 1977, שיוחסה למערער בפרט האישום הראשון (ראו, למשל, ע"פ 26002-01-25 פלוני הנ"ל, פסקה 12), ואף על יסודותיה של עבירת האינוס, לפי סעיף 345(א)(1) לחוק העונשין, כנוסחו לאחר תיקון מס' 152 לחוק, שהיא כעת חליפת העבירה שיוחסה לו בפרט האישום השני. משכך, לא מצאנו להרחיב בעניין זה.
65. נוכח כלל האמור, מצאנו לדחות את ערעור ההגנה על הכרעת דינו המפורטת והמנומקת של בית הדין קמא ולקבוע כי אשמתו של המערער, כמפורט לעיל, הוכחה למעלה מכל ספק סביר.

הערעורים על העונש
עיקרי גזר הדין
66. בית הדין קמא עמד על חומרתן של עבירות המין, ובראשן עבירת האינוס, ועל הצורך בענישה מרתיעה, המבטאת את הפגיעה בגופם ובנפשם של נפגעי העבירה. צוין, כי לפגיעה הקשה בכבודה של הנפגעת ובאוטונומיה שלה על גופה, נלוותה בענייננו גם פגיעה בערכים הצבאיים שעניינם סביבת השירות הצבאי המשותף לגברים ולנשים, תדמיתה של המערכת הצבאית ואמון הציבור בצה"ל ובין המשרתים לבין עצמם. 
67. הודגש, כי מעשיו של המערער התאפיינו בחזרתיות ובנחישות, חרף התנגדותה של הנפגעת, והכל תוך גילוי תעוזה רבה, נוכח ביצוען של העבירות במרחב הציבורי בבסיס הצבאי, ובחלקן בנוכחותו של חייל אחר. הוטעמה ההסלמה בטיב המעשים, שתחילתם במעשים מגונים, חמורים כשלעצמם, וסופם במעשה אינוס של ממש, תוך הפעלת כוח עד כדי שהנפגעת חשה כי אם לא תיענה למערער, ייתלשו שערותיה ממקומן. צוינו גם השלכות האירוע, כפי שפירטה אותן הנפגעת, הנוגעות למקום שירותה בצה"ל ולהקשרים חברתיים וזוגיים, כאשר היא עצמה עוברת תהליך של שיקום, שעודנו בעיצומו. מן הצד האחר, נשקלו היעדר תכנון מוקדם לביצוע העבירות, והיעדרם של פערי גיל ודרגות בין המערער לנפגעת.
68. בשים לב למדיניות הענישה, למגמת ההחמרה הכללית בענישתן של עבירות מין, לעונש המזערי הקבוע לצד העבירה ולתיקון מס' 152 לחוק העונשין, שנועד להשוות בין עבירת מעשה הסדום לעבירת האינוס - קבע בית הדין כי מתחם העונש ההולם נע בין 40 ל-70 חודשי מאסר בפועל. 
69. בתוך המתחם, ניתן דגש לשיקולי הרתעת הרבים ואף להרתעתו האישית של המערער מפני ביצוען של עבירות נוספות, לאור הערכת מסוכנותו המינית כבינונית-נמוכה, ואבחונם של עיוותי חשיבה ואי-הכרה בקיומם של גורמי סיכון ובצורך בטיפול. צוין, כי המערער לא העיד לעונש, ואף ויתר על זכותו לשאת דברים לפני גזר הדין, כך שלא ניתן להניח כי חל שינוי בעמדותיו ביחס לאחריותו למעשים. לקולה, נשקלו עברו הפלילי והמשמעתי הנקי, ובמידה מסוימת גם פגמים שנמצאו בפעולתם של גורמי החקירה בתיעוד השחזור. במכלול השיקולים, נקבע כי יש להעמיד את עונשו של המערער בסמוך לאמצעו של המתחם. 
70. על המערער נגזרו אפוא 52 חודשי מאסר בפועל, לצד עונשי מאסר מותנים והורדה לדרגת טוראי. עוד נקבע, כי ישלם לנפגעת העבירה, בראי היקף הנזק שנגרם לה וכביטוי להכרה בסבלה, פיצויים בסך 15,000 ש"ח.

הערעורים על גזר הדין 
71. לדעת ההגנה, החמיר בית הדין קמא עם המערער במידה ניכרת, תוך חריגה ממדיניות הענישה הנהוגה. נטען, כי בית הדין עצמו הכיר באפשרות להרשיע את המערער בעבירת האינוס מכוח דוקטרינת "עצימת העיניים", בלבד ולכך השלכה על מתחם העונש. עוד הודגש היעדרן של נסיבות מחמירות הקשורות בביצוע העבירות, בדמות חבלות פיזיות, תכנון מוקדם או ניצולו של פער גילים או דרגות. לבסוף, צוינו מחדלי החקירה בתיק, גילו הצעיר של המערער, עברו הנקי והשלכותיו הקשות של ההליך הפלילי על חייו ועל חיי משפחתו. נטען, כי הערכת מסוכנותו המינית כבינונית-נמוכה נובעת גם מכפירתו באשמה, שהיא חלק מן המאבק הלגיטימי על חפותו. ההגנה עתרה אפוא להקלה בעונש המאסר בפועל.
72. התביעה, לעומת זאת, סבורה כי מתחם העונש ההולם מקל עם המערער באופן המחייב את התערבותה של ערכאת הערעור, ולראיה, סיפו התחתון, שהועמד על 40 חודשי מאסר בפועל בלבד, בעוד עונש המאסר המזערי לצד עבירת האינוס שבה הורשע המערער עומד על 48 חודשים. נטען, כי מידת הפגיעה בערכים המוגנים, הכלליים והצבאיים, לצד נסיבות החומרה שנלוו לעבירות, מחייבים את החמרתו של מתחם העונש ההולם, כך שישקף הן את המעשים המגונים שביצע המערער בנפגעת, בשני חלקי האירוע, והן את אינוסה של הנפגעת, תוך הפעלת כוח (סעיף 40ט(א)(1) וסעיף 40ט(ב) לחוק העונשין; ע"פ 6443/23 פלוני הנ"ל, פסקה 29). הוטעם, כי חרף התנגדויותיה, החוזרות ונשנות, של הנפגעת, לא חדל המערער ממעשיו הפולשניים, אלא הסלים אותם - ולא בחל באמצעים כדי לבוא על סיפוקו, יהא המחיר שייגבה מן הנפגעת אשר יהא. התביעה עתרה אפוא, תוך הפניה למדיניות הענישה הנהוגה, לקבוע כי מתחם העונש ההולם ינוע בין חמש לשמונה שנות מאסר בפועל, ולהעמיד את עונשו של המערער בחלקו העליון של המתחם, נוכח משקל הבכורה שיש לתת לשיקולי ההרתעה, בכלל, ובעניינו של המערער, בפרט.

דיון והכרעה
73. אכן, "עבירות מין - ובראשן עבירת האינוס - הן מן החמורות שבספר החוקים" (ע"פ 6443/23 פלוני הנ"ל, פסקה 26; ע"פ 7688/23 קוינגטון נ' מדינת ישראל, פסק דינה של כב' הש' וילנר (6.3.2025)). בביצוען של עבירות אלה, "משתמש העבריין בקרבן משל הייתה חפץ, כלי למימוש מאווייו וצרכיו המיניים. כבודה של נפגעת העבירה נרמס וגופה חולל. הפגיעה בערכים המוגנים שבהם עסקינן הינה קשה וברורה. פגיעה זו טבועה באופן אינהרנטי בעבירות עצמן, גם אם נסיבות ביצוען מלמדות אותנו על מידה שונה של פגיעה בכל מקרה ומקרה" (ע"פ 4267/24 פלוני נ' מדינת ישראל, פסקה 14 (15.12.2026)).
74. בענייננו, הנסיבה המרכזית בעבירת האינוס שבה הורשע המערער היא הכוח שהפעיל כלפי הנפגעת. כפי שתיארה, כמובא לעיל, המערער אחז בשערה "ממש ממש חזק, מקרב את השפתיים שלי לאיבר שלו, אני לא פתחתי את הפה, אני לא רציתי, אחרי שהוא ראה שאני לא פותחת את הפה הוא הרים את הראש שלי [כ]שהוא עדיין מחזיק בשיער שאני אסתכל לו בעיניים ואומר לי שאם אני לא באמת רוצה זה לא יקרה אבל בטון שלא באמת מתכוון למילים האלו. אחרי זה הוא החזיר את הפה שלי, השפתיים לאיבר שלו [כש]הוא מחזיק הרבה יותר חזק בשיער שלי ואני הרגשתי כאילו קצת יותר כוח והשערות שלי ייתלשו מהמקום, זה היה ממש חזק, כשהוא עשה את זה אני פשוט הרגשתי שאין לי עוד משהו אחר לעשות חוץ מלפתוח את הפה". כפי שקבענו, מעשים אלה מגלמים מודעות מלאה של המערער לאי-הסכמתה של הנפגעת, ולא רק עצימת עיניים לאפשרות זו (ומכל מקום, כידוע, עצימת עיניים "איננה נסיבה מקלה, ואף אני סבור כי אין לנטות חסד לעוצמים את עיניהם מראות" (ע"פ 5836/22 יוגב נ' מדינת ישראל, פסקה 11 (4.4.2023); ע/37/23 סמ"ר פלג נ' התובע הצבאי הראשי, פסקה 28 (2023)).
מכאן, כי 

"עסקינן במעשה אינוס כוחני ופוגעני. המתלוננת אמרה 'לא' ולא היה בכך כדי לשנות דבר. חירותה להחליט, רצונה, נמחקו מניה וביה כלא היו. המתלוננת נעלמה ונאלמה, והמערער עשה בה כרצונו, בניגוד גמור להסכמתה. האלימות שהפגין כלפיה הייתה קשה ומשפילה כאחד".
(ע"פ 4267/24 פלוני הנ"ל, פסקה 16. ההדגשה הוספה). 

ואמנם, "לפי סעיף 40ט(ב) לחוק, בית המשפט נדרש להתחשב בקיומה של אלימות בביצוע העבירה ככל שזו מגבירה את חומרת המעשה ואת אשמו של הנאשם; אך לא ניתן להתחשב בהיעדר אלימות כאמור כנסיבה המקלה עמו.. לא למותר לשוב ולהדגיש כי אלימות, ברמה כזו או אחרת, היא אינהרנטית לעבירת האינוס" (ע"פ 6443/23 פלוני הנ"ל, פסקה 29).
75. יודגש, כי עוד קודם לתיקון מס' 152 לחוק העונשין, נפסק כי "העונש המרבי בגין עבירת מעשה סדום בה הורשע המערער, הוא כדין מעשה אונס - קרי 16 שנות מאסר בפועל (סעיפים 347(ב) ו-345(א)(1) לחוק). עונש זה משקף את החומרה הרבה שהמחוקק ראה לייחס לעבירה דנא, אשר פוגעת לא רק בגופה הפיזי של קרבן העבירה, אלא גם בנפשה, כבודה וחירותה" (ע"פ 5932/21 קורובקוב נ' מדינת ישראל, פסקה 11 (13.7.2022)). וכפי ששב בית המשפט העליון והטעים, "עונש מירבי הקבוע בחוק איננו בא לסמן רק את גבולה העליון של סמכות הענישה הנתונה בידי בתי המשפט. מדובר בעמדתו הערכית של המחוקק ביחס לחומרת העבירה, ועלינו לקיים את דברו" (ע"פ 26002-01-25 פלוני הנ"ל, פסקה 13). בין לפני תיקון מס' 152, ובין לאחריו, "חל סעיף 355 לחוק הקובע עונש מזערי בגין עבירות מין, בהתייחס לשתי עבירות המין בהן הורשע המערער - אינוס ומעשה סדום... החוק אינו מבדיל עוד בין האיסורים הפליליים הללו. איסורים אלה אוסרים על חדירה לגופו של אדם, איש או אישה, בדרך כזו או אחרת; ואין זה משנה אם הדבר נעשה באמצעות איבר מין, אצבע או חפץ" (ע"פ 4267/24 פלוני הנ"ל, פסקאות 21-20). ואמנם, "העונש המזערי והעונש המרבי הקבועים בחוק לצידן של עבירות המין בהן הורשע המערער, מגדירים את מסגרת הענישה הכללית. אלו משקפים את החומרה אותה מייחס המחוקק לעבירות המין, וצריכים לבוא לידי ביטוי בענישה המושתת על עבריין המין" (שם, פסקה 18).
76. מדיניות הענישה המחמירה בעבירות המין, בכללותן, נועדה "להלום את סלידתה של החברה ממעשים אלו, להרתיע מביצועם ולשקף את הנזק הרב אשר נגרם כתוצאה מהן לנפגעי ולנפגעות העבירה" (ע"פ 2192/23 פלוני נ' מדינת ישראל, פסקה 28 (27.6.2024); ע"פ 6443/23 פלוני הנ"ל, פסקה 26). ואכן, הצהרתה של הנפגעת, בדבר ההשלכות המלוות אותה מאז האירוע (פרידה מבן זוגה; אובדן האמון בגברים; צמצום הקשרים החברתיים; מעבר לבסיס אחר, על קשיי ההתאקלמות שהיו כרוכים בכך, בשל הקושי להמשיך ולשרת במקום הפגיעה; תחושה בלתי פוסקת של האשמה עצמית; תהליך החלמה ארוך המניב תוצאות, חלקן בזכות ההליך הפלילי והכרעת הדין) - מדברת בעד עצמה. לא בכדי, נשקל הנזק לנפגעת בעת קביעתו של מתחם העונש ההולם, שכן "מדובר בתפיסה רחבה יותר של הלימה, אשר רואה בענישת העבריין אקט שלטוני המכונן מחדש את שיווי המשקל המוסרי שהופר על ידו. מדובר בתיקון כוללני אשר חייב לשקם את ערכה של הנפגעת מן העבירה כאדם, לאחר שהעבריין שלל ערך זה ממנה, או הפחיתו, על ידי מעשה כפייה פוגעני" (ע"פ 3792/18 פלוני נ' מדינת ישראל, פסקאות 20-19 (11.11.2018)).
77. לכך נוספת הפגיעה בערכים המוגנים הייחודיים למערכת הצבאית, ובראשם ערך הרעות, האמון החייב לשרור בין המשרתים ואמון הציבור בצה"ל. כבר הודגש, כי "שהותן של החיילות, נפגעות העבירות, ביחידה, אינה נתונה לבחירתן, והן מבצעות את משימותיהן על פי הפקודות ולנוכח חובתן החוקית לשרת בצה"ל" (ע/22,21/24 סא"ל חלואני נ' התובע הצבאי הראשי, פסקה 39 (2024)). על עונשו של המערער, שביצע את מעשיו בשטח היחידה הצבאית, בחברתו לשירות, לשקף, לכן, גם את חשיבותם של מאפייני המסגרת הצבאית, ייחודיותה ודרישותיה (רע"פ 381/17 פלוני נ' התובעת הצבאי הראשית, פסקה 12 (15.1.2017); רע"פ 6505/20 חסקל נ' התובע הצבאי הראשי, פסקה 8 (30.9.2020); ע"פ 75624-02-26 סמל (מיל') אבו סעדה נ' התובע הצבאי הראשי (2026)).
78. עוד מקובל עלינו, כי "מתחם הענישה אמור להביא בחשבון את המעשים הרבים המיוחסים לנאשם, במקרה זה המערער - גם אם נכון לראות בהם חלק מרצף של אירוע אחד... יש אפוא להתבונן על רצף המעשים כמכלול, וכאשר כך נעשה לא יכול להיות ספק שעונש המאסר בפועל של המערער צריך להיות חמור בהרבה" (ע"פ 4748/14 זילחה נ' מדינת ישראל, פסקה 17 (30.10.2015). ההדגשה הוספה; ע"פ 28536-02-25, 3-04-25 רס"ל בדלוב נ' התובע הצבאי הראשי, פסקה 21 והאסמכתאות שם (2025); ע"פ 76053-04-26, 20-05-26 רב"ט עמנו נ' התובע הצבאי הראשי, פסקה 23 (2026)). ובענייננו - מלבד מעשה האינוס, המגולם באקט האוראלי, על מתחם הענישה לשקף את נגיעותיו של המערער בישבנה של הנפגעת, את נטילת ידה והנחתה, החוזרת, על איבר מינו, מעל ומתחת למכנסיו, ואת ניסיונותיו החוזרים לנשקה. גם במעשים מגונים מסוג זה ניתן להצביע על מגמה של החמרה בענישה (ראו הסקירה בע"פ 9109-01-25 סמל אסייג הנ"ל, בפסקה 68; וכן ע"פ 71725-08-25, 71749-08-25 סמ"ר (מיל') אבו ריש נ' התובע הצבאי הראשי (2025)).
79. בשים לב לצבר המעשים כאמור, ובייחוד לכוח שנקט המערער כלפי הנפגעת במעשה האינוס, מצאנו כי מתחם העונש ההולם שקבע בית הדין קמא מחייב את התערבותנו, לחומרה, כך שינוע בין 50 ל-80 חודשים בפועל. בקביעת המתחם, שקלנו גם ענישה שהושתה בגין מעשים דומים, גם אם בנסיבות מחמירות יותר (ע"פ 6722/22 פלוני הנ"ל, שם נגזרו 66 חודשי מאסר בפועל על מערער שהחדיר בכוח את איבר מינו לפיה של הנפגעת, לאחר ששכנע אותה להגיע לדירתו; ע"פ 6443/23 פלוני הנ"ל, שם הוחמר עונש המאסר בפועל מ-78 ל-102 חודשים, בגין החדרת אצבעות לאיבר מינה של הנפגעת והחדרת איבר מינו של המערער בכוח לפיה, והכל תוך ניצול פגיעותה כתיירת שנמלטה מן המלחמה בארצה, ללא מקור פרנסה; וכן ע"פ 5932/21 קורובקוב הנ"ל, שם אושר מאסר בפועל בן 90 חודשים בגין החדרת איבר מינו של המערער לפיה של הנפגעת, עובדת זרה ששכנע להגיע לדירתו, תוך משיכה בכוח של שערותיה עד שפתחה את פיה, לצד אלימות נוספת ואיומים).
80. בתוך המתחם, מצאנו לתת משקל רב לשיקולי הרתעת הרבים, לצד הרתעתו האישית של המערער, וזאת לאור המפורט בהערכת המסוכנות המינית - שבניגוד לנטען על ידי ההגנה, איננה נסמכת רק על כפירתו באשמה. כמובא שם, יחסו של המערער לעבירות מאופיין בעיוותי חשיבה, תוך ייחוס יוזמה לנפגעת, בעוד הוא הציג עצמו כנגרר ומובל בסיטואציה, וכמי שהתחשבות ואמפתיה כלפי הנפגעת ובן זוגה היו בראש מעייניו, ולא תועלתנות ויצירת הזדמנויות מתאימות לסיפוק צרכיו המיניים. עוד צוין שם, כי ביצועם של המעשים במרחב הציבורי, ובחלקו הראשון של האירוע אף בנוכחותו של אחר, מצביע על כשל בוויסות ההתנהגותי וביכולת הבקרה העצמית, ואובחן "צורך מוגבר בריגושים, המוביל לעיתים להתנהגות הנושאת אלמנטים של סיכון". להתרשמותה של מעריכת המסוכנות, המערער אינו מכיר בהתנהגותו המינית ובהשלכותיה, מסרב לכל התערבות טיפולית ואינו מכיר בקיומם של גורמי סיכון או בצורך בהפנמה של מיומנויות להתמודדות עם מצבי סיכון בעתיד. בשקלול האמור עם מערכת התמך המשפחתית, הרקע הנורמטיבי והאפקט המרתיע של ההליך המשפטי, הוערכה כאמור מסוכנותו המינית של המערער כבינונית-נמוכה, ולא למטה מכך. בהערכה זו, שמעמדה הוא "כחוות דעת מומחה לכל דבר ועניין" (בש"פ 7845/21 פלוני נ' מדינת ישראל, פסקה 14 (14.12.2021); ע/20/22 סמל יגר הנ"ל, פסקה 165), יש כדי לשמש שיקול לחומרה בגזירת העונש, בהיותה "מספקת לבית המשפט בעיקרה מידע הרלוונטי לשיקול ההגנה על שלום הציבור" (ע"פ 6080/23 פלוני נ' מדינת ישראל, פסקה 62 (19.9.2024); ע/58/24 טור' תורג'מן נ' התובע הצבאי הראשי, פסקה 22 (2024), ע"פ 47509-12-25, 54370-12-25 רס"ל (מיל') שטיינמן נ' התובע הצבאי הראשי, פסקה 24 (2026)).
81. באיזון שבין שיקולי ההרתעה לעברו הנקי של המערער, ובשים לב "להלכה שלפיה ערכאת הערעור אינה ממצה את הדין בבואה להתערב בגזר דין" (ע"פ 5204/24 געבה נ' מדינת ישראל, פסקה 10 (29.4.2026)) - מצאנו להעמיד את עונשו של המערער על 60 חודשי מאסר בפועל.





סוף דבר
82. ערעור ההגנה על הכרעת הדין ועל חומרת העונש נדחה. ערעור התביעה על קולת העונש מתקבל, במובן זה שיושת על המערער מאסר בפועל לתקופה של 60 חודשים, החל מיום מעצרו. אין שינוי ביתר רכיבי העונש או ברכיב הפיצויים.


ניתן והודע היום, י"ב באב התשפ"ו, 26 ביולי 2026, בפומבי ובמעמד הצדדים.



 ______________	             ______________	                         ______________
        הנשיאה	                                      המשנה לנשיאה	                                         שופט


[bookmark: _Hlk122599666][bookmark: _Hlk141797760]חתימת המגיה: _______________________________      העתק       נאמן       למקור             
                                                                                                       רס"ל       מיקה      אשרוב
תאריך: ____________________________________        קצינת        בית          הדין

2

image1.png




image2.jpeg




